02018R0273 — DA — 13.06.2019 — 001.001

Denne tekst tjener udelukkende som dokumentationsværktøj og har ingen retsvirkning. EU's institutioner påtager sig intet ansvar for dens indhold. De autentiske udgaver af de relevante retsakter, inklusive deres betragtninger, er offentliggjort i den Europæiske Unions Tidende og kan findes i EUR-Lex. Disse officielle tekster er tilgængelige direkte via linkene i dette dokument

Ændret ved:









▼B

KOMMISSIONENS DELEGEREDE FORORDNING (EU) 2018/273

af 11. december 2017

om supplerende regler til Europa-Parlamentets og Rådets forordning (EU) nr. 1308/2013 for så vidt angår tilladelsesordningen for plantning af vinstokke, fortegnelsen over vindyrkningsarealer, ledsagedokumenter og certificering, ind- og udgangsbøger, obligatoriske anmeldelser, meddelelser og offentliggørelse af meddelte oplysninger, om supplerende regler til Europa-Parlamentets og Rådets forordning (EU) nr. 1306/2013 for så vidt angår de relevante kontroller og sanktioner, om ændring af Kommissionens forordning (EF) nr. 555/2008, (EF) nr. 606/2009 og (EF) nr. 607/2009 og om ophævelse af Kommissionens forordning (EF) nr. 436/2009 og Kommissionens delegerede forordning (EU) 2015/560







KAPITEL I

INDLEDENDE BESTEMMELSER

Artikel 1

Formål

Ved denne forordning fastsættes supplerende regler til forordning (EU) nr. 1306/2013 og (EU) nr. 1308/2013 for så vidt angår:

a) tilladelsesordning for plantning af vinstokke

b) fortegnelsen over vindyrkningsarealer

c) anerkendte ledsagedokumenter, certificering og regler for import af vin

d) ind- og udgangsbøger

e) obligatoriske anmeldelser

f) kontroller og analysedatabanken for isotopdata

g) kompetente myndigheder og gensidig bistand mellem dem

h) sanktioner

i) meddelelser og offentliggørelse af meddelte oplysninger.

Artikel 2

Definitioner

1. I denne forordning og gennemførelsesforordning (EU) 2018/274 anvendes følgende definitioner:

a) »vinproducent« : en fysisk eller juridisk person eller gruppe af fysiske personer eller juridiske personer, uanset hvilken retlig status gruppen og dens medlemmer har i henhold til national ret, hvis bedrift er beliggende inden for EU's område som defineret i artikel 52 i traktaten om Den Europæiske Union sammenholdt med artikel 355 i traktaten om Den Europæiske Unions funktionsmåde, og som har et areal, der er beplantet med vinstokke, og hvis udbytte anvendes til kommerciel fremstilling af vinprodukter, eller et areal, der er omfattet af undtagelser med henblik på forsøg eller podningsgartneri jf. denne forordnings artikel 3, stk. 2

b) »vinprodukter« : de produkter, der er angivet i del XII i bilag I til forordning (EU) nr. 1308/2013, undtagen vineddike, der henhører under KN-kode 2209 00 11 and 2209 00 19

c) »vindyrkningsparcel« : en landbrugsparcel som defineret i artikel 67, stk. 4, litra a), i forordning (EU) nr. 1306/2013 beplantet med vinstokke bestemt til enten kommerciel fremstilling af vinprodukter eller omfattet af undtagelser med henblik på forsøg eller podningsgartneri, jf. denne forordnings artikel 3, stk. 2

d) »forladt vindyrkningsareal« : et areal beplantet med vinstokke, som ikke længere dyrkes regelmæssigt med henblik på at opnå et afsætteligt produkt og ikke er blevet det i fem produktionsår, dog med forbehold af medlemsstaternes definition af specifikke tilfælde, og hvis rydning fratager producenten ret til at opnå tilladelse til nyplantning i overensstemmelse med artikel 66 i forordning (EU) nr. 1308/2013

e) »druehøster« : en fysisk eller juridisk person eller gruppe af fysiske personer eller juridiske personer, uanset hvilken retlig status gruppen og dens medlemmer har i henhold til national ret, som høster druerne fra et areal beplantet med vinstokke med henblik på at afsætte disse druer til fremstilling af vinprodukter hos tredjeparter eller selv forarbejde dem til vinprodukter på egen bedrift eller for egen regning lade dem forarbejde i kommercielt øjemed

f) »forarbejdningsvirksomhed« : en fysisk eller juridisk person eller gruppe af fysiske personer eller juridiske personer, uanset hvilken retlig status gruppen og dens medlemmer har i henhold til national ret, af hvem eller på hvis vegne der foretages forarbejdning af vin til slutproduktet vin, hedvin, mousserende vin og perlevin, mousserende vin og perlevin tilsat kulsyre, mousserende kvalitetsvin eller aromatisk mousserende kvalitetsvin

g) »detailhandler« : en fysisk eller juridisk person eller gruppe af fysiske personer eller juridiske personer, uanset hvilken retlig status gruppen og dens medlemmer har i henhold til national ret, der udøver erhvervsmæssig virksomhed, som omfatter direkte salg til forbrugerne af vin og most i små mængder, som hver medlemsstat fastsætter under hensyntagen til de særlige forhold for handel og distribution, med undtagelse af personer, der har lokaler indrettet til oplagring og eventuelt anlæg til aftapning af vin i store mængder, eller som sælger uaftappet vin uden fast udsalgssted

h) »aftapning« : erhvervsmæssig påfyldning af vin som et slutprodukt i beholdere med indhold af 60 liter eller derunder

i) »aftapningsvirksomhed« : en fysisk eller juridisk person eller gruppe af fysiske personer eller juridiske personer, uanset hvilken retlig status gruppen og dens medlemmer har i henhold til national ret, der foretager eller for egen regning lader foretage aftapning

j) »forhandler« : en fysisk eller juridisk person eller gruppe af fysiske personer eller juridiske personer, uanset hvilken retlig status gruppen og dens medlemmer har i henhold til national ret, der ligger inde med lagre af vinprodukter med henblik på salg eller indgår i handel med dem og eventuelt også aftapper dem, undtagen destillerier

k) »produktionsår« : produktionsåret for vinsektoren som angivet i artikel 6, litra d), i forordning (EU) nr. 1308/2013.

2. I kapitel IV-VIII i denne forordning, med undtagelse af artikel 47, og i kapitel IV-VII i gennemførelsesforordning (EU) 2018/274, forstås ved »producent« en fysisk eller juridisk person eller gruppe af fysiske personer eller juridiske personer, uanset hvilken retlig status gruppen og dens medlemmer har i henhold til national ret, der selv forarbejder friske druer, most eller ung ikke færdiggæret vin til vin eller most i kommercielt øjemed eller for egen regning lader dem forarbejde.

3. I artikel 10, stk. 1, forstås ved »mindre producent« en producent, der gennemsnitligt producerer under 1 000 hektoliter vin om året beregnet på grundlag af den gennemsnitlige årlige produktion i mindst tre på hinanden følgende produktionsår.

Medlemsstaterne kan beslutte, at definitionen af »mindre producent« ikke omfatter producenter, som køber friske druer, most eller ung ikke færdiggæret vin til forarbejdning til vin.







KAPITEL II

TILLADELSESORDNING FOR PLANTNING AF VINSTOKKE

Artikel 3

Arealer, der er undtaget fra tilladelsesordningen for plantning af vinstokke

1. Den tilladelsesordning for plantning af vinstokke, der er fastsat i del II, afsnit I, kapitel III, i forordning (EU) nr. 1308/2013, finder ikke anvendelse på plantning eller genplantning af de arealer, der er omhandlet i artikel 62, stk. 4, i nævnte forordning, og som opfylder de i stk. 2, 3 og 4 i denne artikel fastsatte relevante betingelser.

2. Plantning eller genplantning af arealer, der er bestemt til forsøg eller podningsgartneri, forhåndsmeddeles til de kompetente myndigheder. Meddelelsen indeholder alle relevante oplysninger vedrørende de pågældende arealer samt forsøgsperioden eller podningsgartneriets produktionsperiode. Udvidelsen af sådanne perioder meddeles også de kompetente myndigheder.

Hvis det findes, at der ikke er risiko for markedsforstyrrelser, kan medlemsstaterne beslutte, at de druer, der produceres på disse arealer, og de vinprodukter, der fremstilles af disse druer, kan markedsføres i de i første afsnit omhandlede perioder. Ved udgangen af sådanne perioder skal producenten enten:

a) indhente tilladelse i overensstemmelse med artikel 64 eller 68 i forordning (EU) nr. 1308/2013 vedrørende det pågældende areal, således at de druer, der produceres på disse arealer, og de vinprodukter, der fremstilles af disse druer, kan markedsføres, eller

b) rydde et sådant areal på egen bekostning i overensstemmelse med artikel 71, stk. 1, i forordning (EU) nr. 1308/2013.

Arealer, som er bestemt til forsøg eller podningsgartneri, der er beplantet inden den 1. januar 2016 i henhold til en tildeling af nyplantningsrettigheder, opfylder efter denne dato fortsat alle betingelser for anvendelsen af nævnte rettigheder frem til udgangen af den forsøgsperiode eller det pågældende podningsgartneris produktionsperiode, som de er tildelt for. Efter udløbet af sådanne perioder finder bestemmelserne i første og andet afsnit anvendelse.

3. Plantning eller genplantning af arealer, hvis vin eller vinavlsprodukter udelukkende er bestemt til vinproducentens privatforbrug, opfylder følgende betingelser:

a) arealet må ikke overstige 0,1 hektar

b) den pågældende vinproducent må ikke beskæftige sig med kommerciel produktion af vin eller kommerciel produktion af andre vinprodukter.

Med henblik på dette stykke kan medlemsstaterne betragte visse organisationer uden reel kommerciel aktivitet som ligestillet med en vinproducents privatforbrug.

Medlemsstaterne kan beslutte, at de i første afsnit omhandlede plantninger skal forhåndsmeddeles.

4. En producent, som har mistet et vist vindyrkningsareal som følge af obligatoriske indkøb i offentlighedens interesse efter national lovgivning, har ret til at beplante et nyt areal, forudsat at et sådant nyplantet areal ikke overstiger 105 % i renkultur af det mistede areal. Det nyplantede areal registreres i vindyrkningsarealfortegnelsen.

5. Rydningen af arealer, der er omfattet af den i stk. 2 og 3 omhandlede undtagelse, danner ikke grundlag for en tilladelse til genplantning i overensstemmelse med artikel 66 i forordning (EU) nr. 1308/2013. En sådan tilladelse gives imidlertid i forbindelse med rydning af nyplantede arealer, der er omfattet af den i stk. 4 omhandlede undtagelse.

Artikel 4

Kriterier for tildeling af tilladelser

1. Såfremt en medlemsstat anvender støtteberettigelseskriteriet i artikel 64, stk. 1, litra c), i forordning (EU) nr. 1308/2013, finder bestemmelserne i bilag I, afsnit A, til nærværende forordning anvendelse.

Medlemsstaterne kan også anvende det yderligere objektive og ikkediskriminerende kriterium, at ansøgningen ikke må udgøre en betydelig risiko for uretmæssig brug af specifikke beskyttede geografiske betegnelser, hvilket formodes at være tilfældet, medmindre en sådan risiko påvises af de offentlige myndigheder.

Bestemmelserne om anvendelsen af dette yderligere kriterium er fastsat i bilag I, afsnit B.

2. Såfremt en medlemsstat beslutter at anvende et eller flere af støtteberettigelseskriterierne i artikel 64, stk. 1, litra a)-c), i forordning (EU) nr. 1308/2013 og det i stk. 1 i denne artikel omhandlede yderligere kriterium ved tildeling af tilladelser til nyplantning, kan den anvende disse kriterier på nationalt plan eller på et lavere territorialt plan.

3. Såfremt en medlemsstat anvender et eller flere af prioritetskriterierne i artikel 64, stk. 2, i forordning (EU) nr. 1308/2013, finder bestemmelserne i bilag II, afsnit A-H, til nærværende forordning anvendelse.

Medlemsstaterne kan også anvende det yderligere objektive og ikkediskriminerende kriterium om den tidligere adfærd hos producenten eller nonprofitorganisationen, som har et socialt formål, og som har modtaget jord, der er konfiskeret i forbindelse med terrorisme eller andre typer kriminalitet. Bestemmelserne om anvendelsen af disse yderligere kriterier er fastsat i bilag II, afsnit I.

4. Såfremt en medlemsstat beslutter at anvende et eller flere af prioritetskriterierne i artikel 64, stk. 2, litra a)-h), i forordning (EU) nr. 1308/2013 og de i stk. 3 i denne artikel omhandlede yderligere kriterier ved tildeling af tilladelser til nyplantning, kan den anvende disse kriterier ensartet på nationalt plan eller med varierende betydning i forskellige områder i medlemsstaten.

5. Anvendelsen af et eller flere af kriterierne i artikel 64, stk. 2, i forordning (EU) nr. 1308/2013 som støtteberettigelseskriterium på et af de geografiske niveauer, der er omhandlet i artikel 63, stk. 2, betragtes som behørigt begrundet med henblik på artikel 64, stk. 1, litra d), i samme forordning, hvis formålet er at løse et specifikt problem, der påvirker vinsektoren på det pågældende specifikke geografiske niveau, og som kun kan løses ved anvendelse af en sådan begrænsning.

6. Uden at det berører de i bilag I og II fastsatte bestemmelser om specifikke støtteberettigelses- og prioritetskriterier, vedtager medlemsstaterne, hvis det er nødvendigt, yderligere foranstaltninger, for at undgå at ansøgere, der søger om tilladelser, omgår støtteberettigelses- eller prioritetskriterierne i disse bilag.

Artikel 5

Tilladelser til planlagte genplantninger

Medlemsstaterne kan kræve, at der skal stilles sikkerhed i forbindelse med tilladelser til producenter, der påtager sig at rydde et areal, der er beplantet med vinstokke, jf. artikel 66, stk. 2, i forordning (EU) nr. 1308/2013.

Under alle omstændigheder gælder det, at hvis producenten ikke har udført rydningen senest ved udgangen af det fjerde år fra datoen for plantningen af de nye vinstokke, finder artikel 71 i forordning (EU) nr. 1308/2013 anvendelse på det pågældende areal, der ikke er blevet ryddet.

Artikel 6

Begrænsning af genplantning

Medlemsstaterne kan begrænse genplantning på grundlag af artikel 66, stk. 3, i forordning (EU) nr. 1308/2013, hvor det specifikke areal, der skal genplantes, er beliggende i et område, for hvilket det gælder, at udstedelsen af tilladelser til nyplantning er begrænset i overensstemmelse med artikel 63, stk. 2, litra b), i forordning (EU) nr. 1308/2013, og forudsat at beslutningen er begrundet i behovet for at undgå en veldokumenteret risiko for betydelig værdiforringelse af en specifik beskyttet oprindelsesbetegnelse (BOB) eller beskyttet geografisk betegnelse (BGB).

Risikoen for betydelig værdiforringelse som omhandlet i stk. 1 er ikke til stede, hvis:

a) det specifikke areal, der skal genplantes, er beliggende i det samme BOB- eller BGB-område som det ryddede areal, og genplantningen af vinstokke overholder den samme BOB- eller BGB-specifikation som det ryddede areal

b) genplantningen er bestemt til produktion af vine uden en geografisk betegnelse, forudsat at ansøgeren påtager sig de samme forpligtelser som dem, der er fastsat i bilag I, afsnit A, nr. 2, og afsnit B, nr. 2, til denne forordning for så vidt angår nyplantning.







KAPITEL III

FORTEGNELSE OVER VINDYRKNINGSAREALER

Artikel 7

Oplysninger, der som minimum skal med i fortegnelsen over vindyrkningsarealer

1. Med henblik på artikel 145, stk. 1, i forordning (EU) nr. 1308/2013 omfatter de ajourførte oplysninger i fortegnelsen over vindyrkningsarealer i medlemsstater, der gennemfører tilladelsesordningen for plantning af vinstokke, for hvert vinproducent mindst de elementer og specifikationer, der er fastsat i bilag III og IV til denne forordning.

2. Med henblik på artikel 145, stk. 3, i forordning (EU) nr. 1308/2013 omfatter de ajourførte oplysninger i fortegnelsen over vindyrkningsarealer i medlemsstater, der ikke gennemfører tilladelsesordningen for plantning af vinstokke, men nationale støtteprogrammer for omstrukturering eller omstilling af vindyrkningsarealer, mindst de forenklede elementer og specifikationer, der er fastsat i bilag III til denne forordning.







KAPITEL IV

LEDSAGEDOKUMENTER OG REGLER FOR INDFØRSEL AF VINPRODUKTER







AFDELING I

LEDSAGEDOKUMENTER TIL OVERVÅGNING OG CERTIFICERING AF VINPRODUKTER

Artikel 8

Almindelige regler

1. Med henblik på artikel 147, stk. 1, i forordning (EU) nr. 1308/2013 sker hver transport af vinprodukter, der foretages mellem vinproducenter, druehøstere, producenter, forarbejdningsvirksomheder, aftapningsvirksomheder og forhandlere eller fra disse til detailhandlere, på grundlag af et ledsagedokument.

De i første afsnit nævnte erhvervsdrivende skal kunne fremlægge ledsagedokumentet for de kompetente myndigheder under hele transporten.

2. Ledsagedokumentet må kun anvendes til én transport.

3. Medlemsstaterne opstiller og ajourfører en liste over de erhvervsdrivende, der er omfattet af denne artikel. Hvis en sådan liste eller et sådant register allerede er udarbejdet til andre formål, kan den pågældende liste eller det pågældende register også anvendes med henblik på denne forordning.

Artikel 9

Undtagelser

1. Uanset artikel 8 kræves der ikke et ledsagedokument i følgende tilfælde:

a) vinprodukter, der transporteres fra vindyrkningsarealet til vinfremstillingslokalerne, mellem to lokaler i samme virksomhed eller mellem lokaler hos medlemmerne af samme gruppe af producenter, uden overdragelse af ejendomsretten, forudsat at transporten foregår med henblik på vinfremstilling, forarbejdning, oplagring eller aftapning, den samlede vejstrækning ikke overstiger 70 km, og transporten udelukkende foregår inden for én medlemsstats område eller er blevet godkendt af de kompetente myndigheder i de berørte medlemsstater

b) presserester fra vindruer og vinbærme

i) der transporteres til et destilleri eller et eddikeproduktionsanlæg, idet produktet ledsages af en følgeseddel fra producenten på betingelser, der er fastlagt af de kompetente myndigheder i den medlemsstat, hvor transporten påbegyndes, eller

ii) når transporten heraf foregår med henblik på tilbagetrækning af produktet fra vinfremstillingsprocessen eller enhver anden forarbejdning af druer under de kompetente myndigheders tilsyn jf. artikel 14, stk. 1, litra b), nr. vii), og artikel 18, stk. 2, i gennemførelsesforordning (EU) 2018/274

c) druesaft og druemost, der henhører under KN-kode 2009 61 og 2009 69 og leveres til erhvervsdrivende, der ikke beskæftiger sig med vinfremstilling, hvis produktet er ledsaget af et handelsdokument

d) vinprodukter, der udelukkende produceres og transporteres inden for sådanne medlemsstaters område, som ikke er omfattet af pligten til at føre en vindyrkningsarealfortegnelse i overensstemmelse med artikel 145, stk. 1, i forordning (EU) nr. 1308/2013

e) vinprodukter, der udelukkende transporteres inden for en medlemsstats område i beholdere med et nominelt volumen på højst 60 liter, i følgende tilfælde:

i) vinprodukter i beholdere, som rummer højst 10 liter og er forsynet med etiket og engangslukkeanordning, hvis den samlede transporterede mængde ikke overstiger:

— 5 liter eller 5 kg for så vidt angår koncentreret druemost og rektificeret koncentreret druemost

— 100 liter for så vidt angår alle andre produkter

ii) vin eller druesaft bestemt til diplomatiske repræsentationer, konsulater og lignende organer inden for den toldfritagelse, der er indrømmet dem

iii) vin eller druesaft:

— der indgår i privatpersoners ejendele under flytning og ikke er bestemt til salg

— der udgør proviant til fortæring om bord på skibe, i fly eller i tog

iv) vin, vin i gæring, druemost i gæring og druemost, der transporteres af privatpersoner og er bestemt til modtagerens eller dennes families eget forbrug, når den transporterede mængde ikke overstiger 30 liter

v) et produkt, der er bestemt til videnskabelige eller tekniske forsøg, når den samlede transporterede mængde ikke overstiger 1 hektoliter

vi) vareprøver

vii) prøver til en kompetent myndighed eller udpeget laboratorium.

2. Afsenderne skal, når der ikke kræves et ledsagedokument, til hver en tid kunne dokumentere nøjagtigheden af alle de oplysninger, der er anført i deres ind- og udgangsbøger, jf. kapitel V, eller andre registre, som måtte kræves af den medlemsstat, hvori transporten blev indledt.

Artikel 10

Anerkendte ledsagedokumenter

1. De kompetente myndigheder anerkender følgende dokumenter som ledsagedokumenter, såfremt de opfylder betingelserne i stk. 2-5 og i bilag V:

a) for vinprodukter, der afsendes til et bestemmelsessted inden for en medlemsstat eller fra en medlemsstat til en anden, jf. dog litra b):

i) et af de dokumenter, der er omhandlet i artikel 21, stk. 6, eller artikel 26, stk. 1, litra a), i direktiv 2008/118/EF, når der er tale om varer, der transporteres med suspension af punktafgifter på EU's område, såfremt det på klart identificerbar vis nævner den unikke administrative referencekode, der henvises til i artikel 21, stk. 3, i dette direktiv (»ARC«-nummer), såfremt det udarbejdes i overensstemmelse med Kommissionens forordning (EF) nr. 684/2009 ( 1 ), og såfremt afsenderen, hvis det er dokumentet ifølge artikel 26, stk. 1, litra a), i direktiv 2008/118/EF, der benyttes, opfylder det pågældende stk. 1

ii) det forenklede ledsagedokument, der er omhandlet i artikel 34, stk. 1, i direktiv 2008/118/EF, som er udstedt og anvendes i overensstemmelse med Kommissionens forordning (EØF) nr. 3649/92 ( 2 ), når der er tale om punktafgiftspligtige varer, der transporteres på EU's område efter at være bragt i omsætning i den medlemsstat, hvor transporten blev indledt

iii) et af følgende dokumenter, der er udstedt på de af afsendelsesmedlemsstaten fastsatte betingelser, når der er tale om punktafgiftspligtige vinprodukter, der er afsendt af mindre producenter, jf. artikel 40 i direktiv 2008/118/EF, og ikkepunktafgiftspligtige vinprodukter:

— når medlemsstaten anvender et informationssystem, en udskrift af det deri oprettede elektroniske administrative dokument eller ethvert handelsdokument, der på klart identificerbar vis nævner den specifikke administrative referencekode (»MVV-kode«), der er tildelt det elektroniske administrative dokument af systemet, såfremt dokumentet er oprettet i overensstemmelse med gældende nationale regler

— når medlemsstaten ikke anvender et informationssystem, et administrativt dokument eller et handelsdokument, som viser den MVV-kode, der er tildelt af den kompetente myndighed, såfremt dokumentet og en kopi deraf er attesteret i overensstemmelse med stk. 3 i denne artikel

b) for vinprodukter, der afsendes til et tredjeland eller til et af de områder, der er nævnt i artikel 5, stk. 2 og 3, i direktiv 2008/118/EF, et af de dokumenter, der er angivet i litra a), nr. i) eller iii).

De dokumenter, der er omhandlet i første afsnit, litra a), nr. iii), andet led, må kun benyttes indtil den 31. december 2020.

2. De i stk. 1, første afsnit, litra a), nævnte dokumenter skal indeholde enten de oplysninger, der er omhandlet i afsnit A i bilag V, eller gøre det muligt for de kompetente myndigheder at få adgang til disse oplysninger.

Når sådanne dokumenter er forsynet med et ARC-nummer tildelt af det IT-system, der er omhandlet i artikel 21, stk. 2, i direktiv 2008/118/EF, eller en MVV-kode tildelt af det informationssystem, der er indført af afsendelsesmedlemsstaten jf. stk. 1, første afsnit, litra a), nr. iii), første led, skal de oplysninger, der er nævnt i afsnit A i bilag V til denne forordning, være indeholdt i det anvendte system.

3. De dokumenter, der er omhandlet i stk. 1, første afsnit, litra a), nr. iii), andet led, og en kopi deraf attesteres forud for afsendelsen:

a) ved angivelse af dato, underskrift af den ansvarlige person i den kompetente myndighed samt stempel påført af denne person eller

b) ved angivelse af dato, afsenderens underskrift og, afhængigt af tilfældet, ved afsenderens anbringelse af:

i) et særligt stempel i overensstemmelse med modellen, der henvises til i afsnit C af bilag V

ii) et mærke foreskrevet af de kompetente myndigheder eller

iii) et stempel påtrykt med en stempelmaskine, der er godkendt af de kompetente myndigheder.

Det ifølge litra b) foreskrevne særlige stempel eller mærke kan være fortrykt på blanketterne, når trykningen foregår på et hertil godkendt trykkeri.

4. Når det drejer sig om vinprodukter, der er indført fra et tredjeland, henviser de dokumenter, der er omhandlet i stk. 1, første afsnit, litra a), til det certifikat, som er blevet udstedt i oprindelseslandet i overensstemmelse med artikel 20.

5. Uanset stk. 1 kan medlemsstaterne anerkende andre dokumenter som ledsagedokumenter, herunder dokumenter udstedt elektronisk for at forenkle proceduren for transport af vinprodukter, der udelukkende foregår på deres område, og når de eksporteres direkte ud af deres område.

Artikel 11

Certificering af oprindelse, egenskaber, årgang eller druesort og BOB eller BGB

1. De dokumenter, der er omhandlet i artikel 10, stk. 1, første afsnit, litra a), nr. i) og iii), anses for at certificere vinproduktets oprindelse, kvalitet og egenskaber, årgang eller den eller de druesorter, det er fremstillet af, og i givet fald BOB eller BGB. Afsenderen eller en af denne bemyndiget person angiver til dette formål i felt 17l i sådanne dokumenter de relevante oplysninger, der er fastsat i del I af bilag VI.

2. Afsenderen bekræfter nøjagtigheden af de ifølge stk. 1 påkrævede oplysninger på grundlag af de ind- og udgangsbøger, der skal føres i overensstemmelse med kapitel V, eller af de certificerede oplysninger i ledsagedokumenterne til de foregående forsendelser af det pågældende produkt og officielle overensstemmelseskontroller udført af de kompetente myndigheder i overensstemmelse med kapitel VII.

3. Hvis medlemsstaterne kræver, at der for vinprodukter, der produceres på deres område, skal udstedes et BOB- eller BGB-certifikat af et kontrolorgan, der er udpeget hertil, skal ledsagedokumentet indeholde en henvisning til dette certifikat sammen med kontrolorganets navn og i givet fald elektroniske adresse.

Artikel 12

Certificering af eksporterede vinprodukter

1. Når de kompetente myndigheder i bestemmelsestredjelandet kræver en certificering jf. artikel 11 for vinprodukter afsendt til dette tredjeland, sker denne certificering i en af følgende former:

a) det elektroniske administrative dokument eller et andet handelsdokument, der anvendes i overensstemmelse med artikel 21, stk. 6, i direktiv 2008/118/EF, eller et dokument som omhandlet i artikel 10, stk. 1, første afsnit, litra a), nr. iii), i denne forordning, såfremt afsenderen eller en af denne bemyndiget person angiver de relevante oplysninger, der er fastlagt i del I i bilag VI til denne forordning

b) et specifikt eksportcertifikat udstedt på grundlag af den skabelon, der er vist, og de krav, der er fastlagt i del II i bilag VI til denne forordning.

2. Det i stk. 1, litra b), nævnte certifikat anses for at være autentisk, når det attesteres ved angivelse af dato og underskrift af afsenderen eller en af denne bemyndiget person, og når ARC-nummeret eller MVV-koden, der er tildelt ledsagedokumentet af den kompetente myndighed, er angivet af afsenderen på certifikatet som administrativ reference.

3. Artikel 11, stk. 2 og 3, finder tilsvarende anvendelse på den certificering, der er omhandlet i stk. 1.

Artikel 13

Dokumenter som bevis for eksport

1. Når vinprodukterne omsættes på grundlag af et dokument som omhandlet i artikel 10, stk. 1, første afsnit, litra a), nr. i), udgøres beviset for udførsel fra EU's toldområde af den udførselsrapport, der er omhandlet i artikel 28 i direktiv 2008/118/EF, og som udstedes af eksporttoldstedet i overensstemmelse med artikel 334 i Kommissionens gennemførelsesforordning (EU) 2015/2447 ( 3 ).

2. Når vinprodukterne omsættes på grundlag af et dokument som omhandlet i artikel 10, stk. 1, første afsnit, litra a), nr. iii), fremlægges beviset for udførsel fra EU's toldområde i overensstemmelse med artikel 334 i gennemførelsesforordning (EU) 2015/2447. I så fald angiver afsenderen eller en af denne bemyndiget person referencen til den eksportangivelse, der er omhandlet i artikel 331 i samme forordning og er udstedt af eksporttoldstedet, på ledsagedokumentet ved hjælp af en af de anmeldelser, der er fastlagt i afsnit D i bilag V til denne forordning.

3. Vinprodukter, som midlertidigt eksporteres i henhold til ordningerne for passiv forædling jf. artikel 210, litra d), i forordning (EU) nr. 952/2013 i overensstemmelse med afsnit VII, kapitel I og V, i Kommissionens delegerede forordning (EU) 2015/2446 ( 4 ) og afsnit VII, kapitel I, i gennemførelsesforordning (EU) 2015/2447 til en af medlemsstaterne i Den Europæiske Frihandelssammenslutning (EFTA) for at blive oplagret, lagret og/eller emballeret, ledsages — ud over af ledsagedokumentet — af oplysningsskemaet som bestemt i Toldsamarbejdsrådets anbefaling af 3. december 1963. Dette skema indeholder i rubrikkerne, der er beregnet til varebeskrivelse, en beskrivelse af varerne i overensstemmelse med EU-retsforskrifterne og de nationale bestemmelser samt oplysning om de transporterede mængder vin.

Oplysningerne hentes fra originaleksemplaret af det ledsagedokument, på grundlag af hvilket vinen er blevet transporteret til det toldsted, hvor oplysningsskemaet udstedes. I skemaet anføres desuden arten af og datoen og nummeret på det dokument, der indtil da har ledsaget transporten.

Når de i første afsnit nævnte produkter genindføres til EU's toldområde, udfyldes oplysningsskemaet af det kompetente EFTA-toldsted. Dette dokument anses for at svare til ledsagedokumentet for transporten til bestemmelsestoldstedet i EU eller til det toldsted i EU, hvor produktet overgår til fri omsætning, hvis skemaet i varebeskrivelsesrubrikken indeholder de oplysninger, som er foreskrevet i første afsnit.

Det pågældende toldsted i EU påtegner en kopi eller fotokopi af dokumentet, som modtageren eller dennes repræsentant fremlægger, og udleverer det til den pågældende med henblik på anvendelsen af denne forordning.

Artikel 14

Forsendelse af uaftappede vinprodukter

1. Når det IT-system eller informationssystem, der nævnes i artikel 10, stk. 1, første afsnit, litra a), nr. iii), første led, eller i artikel 10, stk. 5, ikke anvendes, eller når dette system ikke tillader den kompetente myndighed på udlosningsstedet at blive underrettet, fremsender afsenderen af en forsendelse af uaftappede vinprodukter senest ved transportmidlets afgang en kopi af ledsagedokumentet til den kompetente myndighed på indladningsstedet i forbindelse med følgende produkter:

a) produkter med oprindelse i EU, når der er tale om en mængde på over 60 liter:

i) vin, der er bestemt til fremstilling af vin med BOB eller BGB eller til fremstilling af enkeltdruevin eller årgangsvin, eller som skal tappes med henblik på at blive markedsført som sådanne

ii) druemost i gæring

iii) koncentreret druemost og rektificeret koncentreret druemost

iv) most af friske druer, hvis gæring er standset ved tilsætning af alkohol

v) druesaft

vi) koncentreret druesaft

b) produkter, som ikke har oprindelse i EU, når der er tale om en mængde på over 60 liter:

i) friske druer undtagen druer til spisebrug

ii) druemost

iii) koncentreret druemost og rektificeret koncentreret druemost

iv) druemost i gæring

v) most af friske druer, hvis gæring er standset ved tilsætning af alkohol

vi) druesaft

vii) koncentreret druesaft

viii) hedvin bestemt til fremstilling af andre produkter end dem, der henhører under KN-kode 2204

c) produkter uanset deres oprindelse eller den transporterede mængde, jf. dog undtagelserne i artikel 9:

i) vinbærme

ii) presserester fra vindruer bestemt til et destilleri eller til anden industriel forarbejdning

iii) piquettevin

iv) vin, tilsat alkohol, bestemt til destillation

v) vin fremstillet af druer af sorter, der i den klassificering, som medlemsstaterne har opstillet i henhold til artikel 81 i forordning (EU) nr. 1308/2013, ikke er opført blandt druesorterne til vinfremstilling for den administrative enhed, hvor druerne er høstet

vi) produkter, der ikke må udbydes eller leveres til direkte konsum.

Den kompetente myndighed på indladningsstedet informerer den kompetente myndighed på udlosningsstedet om, at transporten er indledt.

2. Uanset stk. 1 kan medlemsstaterne fastsætte andre frister for fremsendelse af en kopi af ledsagedokumentet for forsendelser af vinprodukter, som udelukkende transporteres på deres område.

Artikel 15

Forsendelser af tredjelandsprodukter eller EU-produkter, som oprindelig blev eksporteret til et tredjeland

1. Ved transport inden for EU's toldområde af en forsendelse af tredjelandsprodukter, der er overgået til fri omsætning, baseres ledsagedokumentet på VI-1-dokumentet jf. artikel 20 eller et tilsvarende dokument jf. artikel 26 eller 27 og indeholder følgende oplysninger eller giver de kompetente myndigheder adgang til disse oplysninger:

a) nummeret på VI 1-dokumentet eller henvisningen til et af de dokumenter, der er omhandlet i artikel 26 og 27

b) navn og adresse på det organ i tredjelandet, som udfyldte det i litra a) nævnte dokument eller bemyndigede en producent til at udfylde det

c) datoen for udfyldelsen af det i litra a) nævnte dokument.

Den erhvervsdrivende skal kunne fremlægge VI 1-dokumentet, et tilsvarende dokument jf. artikel 26 eller 27 eller VI 2-uddraget jf. artikel 22, når som helst de kompetente myndigheder i medlemsstaterne anmoder om det.

2. Ved transport på EU's toldområde af en forsendelse af vinprodukter med oprindelse i EU, der tidligere er afsendt til et tredjeland eller et område som defineret i artikel 5, stk. 2 og 3, i direktiv 2008/118/EF, indeholder ledsagedokumentet følgende oplysninger eller gør det muligt for de kompetente myndigheder at få adgang til disse oplysninger:

a) henvisning til det ledsagedokument, der er omhandlet i denne forordnings artikel 10, stk. 1, første afsnit, litra b), og udstedt til den oprindelige afsendelse, eller

b) henvisning til de andre dokumenter, der beviser produktets oprindelse, som er fremlagt af importøren, og som den kompetente myndighed anså for at være fyldestgørende ved overgangen til fri omsætning i EU.

3. Når det IT-system, der er omhandlet i artikel 21, stk. 2, i direktiv 2008/118/EF, eller det informationssystem, der er indført af afsendelsesmedlemsstaten, anvendes, skal de oplysninger, der er nævnt i stk. 1 og 2, være indeholdt i det anvendte system.

Artikel 16

Modtagerens afvisning af et produkt

Når det produkt, der transporteres på grundlag af et ledsagedokument, helt eller delvis afvises af modtageren, anfører denne på dokumentets bagside »Afvist af modtageren« samt dato og underskrift, i givet fald suppleret med en angivelse af, hvor stor en mængde, udtrykt i liter eller kilogram, der er blevet afvist.

I så fald kan produktet returneres til afsenderen på grundlag af det samme ledsagedokument eller opbevares i fragtførernes lokaler, indtil der udstedes et nyt dokument til at ledsage produktet under dets videreforsendelse.

Artikel 17

Attestering af ledsagedokumentet i tilfælde af en alvorlig overtrædelse eller manglende overholdelse

1. Når en kompetent myndighed konstaterer eller har en rimelig grund til at tro, at en afsender transporterer eller har transporteret et vinprodukt, som ikke overholder EU's bestemmelser eller de nationale bestemmelser til gennemførelse heraf med hensyn til produktets produktionsbetingelser eller sammensætning, eller et vinprodukt, i forbindelse med hvis ledsagedokumenter der er begået en alvorlig overtrædelse, kan denne myndighed kræve, at afsenderen udfylder et nyt ledsagedokument for det pågældende vinprodukt og får dokumentet attesteret af den kompetente myndighed.

Attestering kan være betinget af den fremtidige anvendelse af produktet eller et forbud mod markedsføring heraf. Attestering sker ved stempel, underskrift af den ansvarlige person i den kompetente myndighed samt angivelse af dato.

2. Den i stk. 1 nævnte myndighed underretter den myndighed, der har ansvaret for indladningsstedet. Ved transport inden for EU finder gensidig bistand eller underretning om mistanke om manglende overholdelse efter artikel 43 og 45 anvendelse.

Artikel 18

Foranstaltninger i tilfælde af andre overtrædelser i forbindelse med ledsagedokumenter end alvorlige overtrædelser

1. Når en kompetent myndighed konstaterer, at en forsendelse, der kræver et ledsagedokument, transporteres uden et sådant dokument eller på grundlag af et dokument, der indeholder fejlagtige eller ufuldstændige oplysninger, træffer denne myndighed de nødvendige foranstaltninger til at lovliggøre transporten enten ved at korrigere væsentligt fejl eller udfylde et nyt dokument.

Den i første afsnit nævnte myndighed stempler de korrigerede dokumenter eller de dokumenter, der er udstedt efter bestemmelsen i samme afsnit. Afhjælpning af uregelmæssigheder må ikke sinke transporten mere end absolut nødvendigt.

Ved gentagne tilfælde af uregelmæssigheder begået af samme afsender underretter den i første afsnit nævnte myndighed indladningsstedets kompetente myndighed herom. Ved transport inden for EU finder gensidig bistand eller underretning om mistanke om manglende overholdelse efter artikel 43 og 45 anvendelse.

2. Hvis det er umuligt at lovliggøre transporten i overensstemmelse med stk. 1, første afsnit, standser den i samme afsnit nævnte myndighed transporten. Myndigheden underretter afsenderen om, at den pågældende transport er standset, og om de foranstaltninger, der er truffet som følge deraf. Disse foranstaltninger kan omfatte forbud mod markedsføring af produktet.

Artikel 19

Force majeure eller uforudsete hændelser

Indtræffer der under transporten en uforudset hændelse eller force majeure, der medfører deling eller tab af en del af eller hele den forsendelse, hvortil der kræves et ledsagedokument, anmoder fragtføreren den kompetente myndighed, der befinder sig nærmest det sted, hvor den uforudsete hændelse eller den pågældende force majeure indtraf, om at optage rapport herom og træffe de nødvendige foranstaltninger til at lovliggøre den pågældende transport.







AFDELING II

LEDSAGEDOKUMENTER TIL IMPORTEREDE VINPRODUKTERS OVERGANG TIL FRI OMSÆTNING

Artikel 20

Certificering af importerede vinprodukters regeloverholdelse

1. Ledsagedokumentet til import af vinprodukter omfatter det certifikat og den analyseerklæring, der er omhandlet i artikel 90, stk. 3, litra a) og b), i forordning (EU) nr. 1308/2013, og udgør et enkelt dokument, herefter benævnt »VI 1-dokumentet«. Er de pågældende produkter ikke til direkte konsum, kan det imidlertid undlades at udfylde analyseerklæringen på VI 1-dokumentet.

De kompetente organer og udpegede organer eller afdelinger, der er nævnt i artikel 90, stk. 3, litra a) og b), i forordning (EU) nr. 1308/2013, er i henseende til de berørte tredjelande dem, der er omhandlet i artikel 51, stk. 1, litra a) og b), i denne forordning.

2. VI 1-dokumentet udstedes og anvendes i overensstemmelse med artikel 22-25 og anses for at certificere, at det importerede produkt:

a) har et vinprodukts egenskaber i henhold til EU-retten eller i overensstemmelse med en gældende bilateral aftale mellem EU og et tredjeland

b) er fremstillet af druer af en bestemt årgang eller den eller de angivne druesorter

c) i relevant omfang overholder de specifikationer for den geografiske betegnelse i overensstemmelse med enten Verdenshandelsorganisationens (WTO) aftale om handelsrelaterede intellektuelle ejendomsrettigheder (TRIPS), EU's lovgivning om geografiske betegnelser eller en aftale mellem EU og oprindelsestredjelandet om anerkendelse og beskyttelse af geografiske betegnelser.

Artikel 21

Undtagelser

Uanset artikel 90, stk. 3, i forordning (EU) nr. 1308/2013 gælder følgende undtagelser:

a) der kræves ikke fremlæggelse af et VI 1-dokument for:

i) produkter i beholdere med et nominelt volumen på højst 10 liter og forsynet med etiket og engangslukkeanordning, hvis den samlede transporterede mængde, der eventuelt kan bestå af særskilte forsendelser, ikke overstiger 100 liter

ii) vin og druesaft, der indgår i privatpersoners personlige ejendele, når de pågældende flytter deres normale bopæl fra et tredjeland til EU, jf. artikel 3 i forordning (EF) nr. 1186/2009

iii) vin i forsendelser på højst 30 liter fra en privatperson til en anden privatperson, jf. artikel 25 i forordning (EF) nr. 1186/2009

iv) vin, druemost og druesaft i mængder på højst 30 liter pr. rejsende indført i rejsendes personlige bagage, jf. artikel 41 i forordning (EF) nr. 1186/2009

v) vin og druesaft til varemesser, jf. artikel 90 i forordning (EF) nr. 1186/2009, når de pågældende produkter er aftappet i beholdere, som rummer højst 2 liter og er forsynet med etiket samt engangslukkeanordning

vi) vin, druemost og druesaft i andre beholdere end dem, der er omhandlet i nr. v), der importeres til videnskabelige og tekniske forsøg, og hvis mængde ikke overstiger 100 liter

vii) vin og druesaft, der importeres i henhold til Wien-konventionen af 18. april 1961 om diplomatiske forbindelser, Wien-konventionen af 24. april 1963 om konsulære forbindelser, andre konsulære konventioner eller New York-konventionen af 16. december 1969 om særlige missioner

viii) vin og druesaft til brug om bord på skibe og fly i international trafik

ix) vin og druesaft med oprindelse i og aftappet i EU, eksporteret til et tredjeland og returneret til EU's toldområde og overgået til fri omsætning.

b) ved vin i beholdere med et rumfang på højst 60 liter og forsynet med etiket og engangslukkeanordning, og såfremt vinen har oprindelse i et land, som har givet særlige garantier, der er godkendt af EU som anført i bilag VII, del IV, afsnit A, er det kun nødvendigt i analyseerklæringen i VI 1-dokumentet at angive følgende oplysninger:

i) virkeligt alkoholindhold udtrykt i volumen

ii) totalt syreindhold

iii) totalt svovldioxidindhold.

Artikel 22

Regler for udfærdigelse af VI 1-dokumentet og VI 2-uddraget

1. VI 1-dokumentet udfærdiges ifølge den skabelon, der er vist i bilag VII, del I, i overensstemmelse med reglerne i samme bilag.

Det underskrives af en ansvarlig person fra et kompetent organ eller en ansvarlig person fra et udpeget organ eller en udpeget afdeling blandt de på listen i artikel 51, stk. 1, anførte.

Produktet ledsages af såvel originalen som en kopi af VI 1-dokumentet.

Et uddrag, herefter benævnt »VI 2-uddrag«, kan udfærdiges i overensstemmelse med modellen i del II i bilag VII, skal indeholde de oplysninger, der fremgår af VI 1-dokumentet eller, hvis der blev fremlagt et VI 2-uddrag, af dette VI 2-uddrag, og skal stemples af et EU-toldsted. Produktet ledsages af originalen og to kopier af VI 2-uddraget.

2. VI 1-dokumenter og VI 2-uddrag er forsynet med et løbenummer, der for VI 1-dokumenternes vedkommende tildeles af det kompetente organ, hvis ansvarlige person underskriver dokumentet, og for VI 2-uddragenes vedkommende af toldstedet, som stempler dem.

Artikel 23

Anvendelse af VI 1-dokument og VI 2-uddrag

Når den toldbehandling, der skal finde sted, for at en forsendelse kan overgå til fri omsætning, er afsluttet, overdrages originalen og kopien af VI-1 dokumentet eller originalen eller kopierne af VI 2-uddraget for en sådan forsendelse til de kompetente myndigheder i den medlemsstat, hvori toldbehandlingen foregår, på følgende måde:

a) Toldmyndighederne påtegner bagsiden af både originalen og kopien af VI 1-dokumentet eller originale eller kopierne af VI 2-uddraget, returnerer originalen af VI 1-dokumentet eller originalen eller en kopi af VI 2-uddraget til den pågældende person og opbevarer en af VI 1-dokumentet eller af VI 2-uddraget i mindst fem år.

b) Når en forsendelse skal videreforsendes før overgangen til fri omsætning, overdrager den nye afsender VI 1-dokumentet og VI 2-uddraget vedrørende forsendelsen til de toldmyndigheder, under hvis opsyn forsendelsen befinder sig, eller — når forsendelsen skal transporteres på grundlag af et tidligere udfærdiget VI 2-uddrag og et senere udfærdiget VI 2-uddrag — begge disse VI 2-uddrag.

Hvis der fremlægges et VI 2-uddrag sammen med VI 1-dokumentet, kontrollerer toldmyndighederne, at oplysningerne på VI 1-dokumentet stemmer overens med dem, der er angivet i VI 2-uddraget. Hvis der fremlægges et senere udfærdiget VI 2-uddrag sammen med et tidligere udfærdiget VI 2-uddrag, kontrollerer toldmyndighederne, at oplysningerne i det tidligere udfærdigede VI 2-uddrag stemmer overens med dem, der er angivet i det senere udfærdigede VI 2-uddrag, og stempler sidstnævnte, som derefter anses for at svare til det tidligere udfærdigede VI 2-uddrag.

Toldmyndighederne påtegner bagsiden af både originalen og kopien af VI 1-dokumentet eller af det tidligere udfærdigede VI 2-uddrag.

Toldmyndighederne returnerer originalen af VI 1-dokumentet eller af ethvert VI 2-uddrag til den nye afsender og opbevarer kopierne i mindst fem år.

Det er dog ikke nødvendigt at udfylde et VI 2-uddrag, når en forsendelse af et produkt reeksporteres til et tredjeland.

c) Opdeles et vareparti, inden det overgår til fri omsætning, overdrager den pågældende person originalen og kopien af VI 1-dokumentet eller af det tidligere udfærdigede VI 2-uddrag for den forsendelse, der skal opdeles, til de toldmyndigheder, under hvis opsyn forsendelsen befinder sig, sammen med originalen og to kopier af det senere udfærdigede VI 2-uddrag for hver ny forsendelse.

Toldmyndighederne kontrollerer for hver ny forsendelse, at de oplysninger, der anført i VI 1-dokumentet eller det tidligere udfærdigede VI 2-uddrag, stemmer overens med dem, der er angivet i det senere udfærdigede VI 2-uddrag. Hvis de stemmer overens, stempler toldmyndighederne sidstnævnte, som derefter anses for at svare til det tidligere udfærdigede VI 2-uddrag, og påtegner bagsiden af både originalen og kopien af VI 1-dokumentet eller af det tidligere udfærdigede VI 2-uddrag. Myndighederne returnerer originalen af det senere udfærdigede VI 2-uddrag sammen med originalen af VI 1-dokumentet eller af det tidligere udfærdigede VI 2-uddrag til den pågældende person og opbevarer en kopi af hvert af disse dokumenter i mindst fem år.

Artikel 24

Anvendelse af VI 1-dokument ved indirekte import

Hvis en vin er blevet eksporteret fra det tredjeland, på hvis område den er fremstillet (herefter benævnt »oprindelseslandet«), til et andet tredjeland (herefter benævnt »eksportlandet«), hvorfra den derefter eksporteres til EU, anses VI 1-dokumentet for den pågældende vin for at være gyldigt til indførsel i EU, hvis det er blevet udfærdiget af de kompetente organer i eksportlandet på grundlag af et VI 1-dokument eller et tilsvarende dokument udfærdiget af de kompetente organer i oprindelseslandet, uden at der kræves yderligere analyser af vinen, såfremt den pågældende vin:

a) er aftappet og etiketteret i oprindelseslandet og fortsat er i den stand eller

b) er eksporteret uaftappet fra oprindelseslandet og aftappes og etiketteres i eksportlandet uden yderligere forarbejdning.

Eksportlandets VI 1-dokument skal være forsynet med en bekræftelse fra dette lands kompetente organ af, at betingelserne i første afsnit er opfyldt for den pågældende vin.

Originalen eller en bekræftet kopi af oprindelseslandets VI 1-dokument eller et tilsvarende dokument vedlægges eksportlandets VI 1-dokument.

De kompetente organer i de tredjelande, der omhandlet i denne artikel, er dem, der er opført på den i artikel 51, stk. 1, anførte liste.

Artikel 25

Særlige regler for certificering af bestemte vine

1. For hedvin og vin tilsat alkohol og bestemt til destillation anerkendes VI 1-dokumenter kun som gyldige, hvis et kompetent organ, der er opført på den liste, der er omhandlet i artikel 51, stk. 1, har anført følgende i rubrik 14:

»Det bekræftes, at den alkohol, der er tilsat denne vin, er fremstillet af vin.«

2. VI 1-dokumentet kan anvendes som bekræftelse af, at en importeret vin har en geografisk betegnelse i overensstemmelse med enten TRIPS, EU's lovgivning om geografiske betegnelser eller en aftale mellem EU og oprindelsestredjelandet om anerkendelse og beskyttelse af geografiske betegnelser.

I så fald anføres følgende i rubrik 14:

»Det bekræftes, at den vin, for hvilken dette dokument er udstedt, er produceret i vindyrkningsområdet, og at den har fået tildelt den geografiske betegnelse i rubrik 6 i overensstemmelse med oprindelseslandets lovgivning.«

3. Den bekræftelse i rubrik 14, som er omhandlet i stk. 1 og 2, ledsages af følgende oplysninger:

a) det udstedende kompetente organs fulde navn og adresse

b) en for det kompetente organ ansvarligs underskrift

c) det kompetente organs stempel.

Artikel 26

Forenklet procedure

1. VI 1-dokumenter, der er udfærdiget af vinproducenter i tredjelande, som har givet særlige garantier, der er godkendt af EU som anført i bilag VII, del IV, afsnit B, betragtes som VI 1-dokumenter udfærdiget af kompetente organer og udpegede organer eller afdelinger blandt de på listen i artikel 51, stk. 1, anførte for de berørte tredjelande, såfremt disse producenter hver for sig er godkendt af de kompetente organer i de nævnte tredjelande og undergivet disse organers kontrol.

2. Godkendte producenter jf. stk. 1 anvender og udfylder VI 1-dokumenter, navnlig ved angivelse:

a) i rubrik 1 af deres navn, adresse og registreringsnummer i de i bilag VII, del IV, afsnit B, anførte tredjelande

b) i rubrik 9 af navn og adresse på det kompetente organ i tredjelande, som godkendte dem

c) i rubrik 10 af mindst de oplysninger, der er nævnt i artikel 21, litra b).

De underskriver på den dertil afsatte plads i rubrik 9 og 10 efter at have overstreget »Den ansvarliges navn og stilling«.

Der kræves hverken stempler eller angivelse af et udpeget organs eller en udpeget afdelings navn og adresse.

Artikel 27

Elektronisk dokument

1. VI 1-dokumentet kan erstattes af et elektronisk dokument til import i EU af vinprodukter fra tredjelande, som har indført et kontrolsystem, der i overensstemmelse med andet afsnit er accepteret af EU som værende ækvivalent med det kontrolsystem, der er indført for de samme produkter efter EU's lovgivning.

Et kontrolsystem i et tredjeland kan blive accepteret som værende ækvivalent med det kontrolsystem, der er indført for de samme produkter i Unionen, hvis det mindst opfylder følgende betingelser:

a) Det giver tilstrækkelige garantier med hensyn til art, oprindelse og sporbarhed for vinprodukter, der fremstilles eller handles på det pågældende tredjelands område.

b) Det sikrer adgang til dataene i det anvendte elektroniske system med hensyn til registrering og identifikation af erhvervsdrivende, kompetente organer og udpegede organer eller afdelinger.

c) Det sikrer, at der er mulighed for at kontrollere de data, der er omhandlet i litra b), inden for rammerne af et gensidigt administrativt samarbejde.

Tredjelande, der har indført et kontrolsystem, som EU accepterer som værende ækvivalent, jf. andet afsnit, optages på den liste, der er fastsat i bilag VII, del IV, afsnit C.

2. Det i stk. 1 omhandlede elektroniske dokument indeholder mindst de oplysninger, som er nødvendige for udfærdigelsen af VI 1-dokumentet og en unik administrativ referencekode tildelt af de kompetente organer i eksporttredjelandet eller under disses tilsyn. Denne kode angives på de handelsdokumenter, der er påkrævet ved import til EU's toldområde.

3. Adgang til det elektroniske dokument eller de data, der er nødvendige for oprettelsen af det, gives af eksporttredjelandet på anmodning fra de kompetente myndigheder i den medlemsstat, hvor varerne skal overgå til fri omsætning. Hvis der ikke er adgang til de pågældende elektroniske systemer, kan disse data også rekvireres i papirudgave.

4. De VI 2-uddrag, der er omhandlet i artikel 22, stk. 1, kan også udstedes og anvendes i IT-systemer i henhold til nærmere regler, der fastsættes af de kompetente myndigheder i medlemsstaterne. Indholdet af et elektronisk VI 2-uddrag er det samme som i en papirudgave.







KAPITEL V

IND- OG UDGANGSBØGER

Artikel 28

Føring af ind- og udgangsbøger

1. Uanset artikel 147, stk. 2, i forordning (EU) nr. 1308/2013, og forudsat at det til enhver tid er muligt at føre kontrol med ind- og udgående leverancer og lagre på grundlag af de handelsdokumenter, der anvendes i forretningsbogholderiet, stilles der ikke krav om, at der føres ind- og udgangsbøger, som i dette kapitel benævnes »registret«, af:

a) erhvervsdrivende, der alene ligger inde med lagre af eller markedsfører vinprodukter i beholdere, som rummer højst 10 liter og er forsynet med etiket og engangslukkeanordning, når den samlede mængde ikke overstiger 5 liter eller 5 kilogram for koncentreret druemost og rektificeret koncentreret druemost og 100 liter for alle andre produkter

b) udskænkningssteder, hvor varen udelukkende indtages på stedet.

▼M1

c) detailhandlere.

▼B

2. Medlemsstaterne kan pålægge forhandlere, der ikke ligger inde med lagre, en forpligtelse til at føre register og kan i så fald fastlægge regler og procedurer herfor.

3. Medlemsstaterne opstiller og ajourfører en liste over de erhvervsdrivende, der har pligt til at føre registret. Hvis en sådan liste eller et sådant register allerede er udarbejdet til andre formål, kan den pågældende liste eller det pågældende register også anvendes med henblik på denne forordning.

4. Registret skal føres individuelt for hver virksomhed.

Hvis detailforretninger, der sælger direkte til den endelige forbruger, tilhører samme virksomhed og forsynes via et eller flere centrallagre, der tilhører denne virksomhed, er hvert af disse centrallagre forpligtet til at føre registret over de produkter, de leverer, jf. dog stk. 1, litra a), Leverancerne til detailforretningerne registreres i registret som udgående leverancer.

5. Registret føres i de lokaler, hvor produkterne opbevares.

Imidlertid, og forudsat at det til enhver tid er muligt at føre kontrol med ind- og udgående leverancer og lagre på det sted, hvor produkterne reelt opbevares, på grundlag af anden dokumentation, kan de kompetente myndigheder give tilladelse til:

a) at registret føres på virksomhedens hovedsæde, hvis produkterne opbevares på forskellige lagre i en og samme virksomhed, i samme lokale administrative enhed eller i en sådan umiddelbart tilstødende enhed

b) at det overlades til en specialiseret virksomhed at føre registret.

Artikel 29

Operationer, der skal indføres i registret

1. De erhvervsdrivende, der har pligt til at føre registret, angiver de ønologiske fremgangsmåder, den forarbejdning og de behandlinger, som de anvender i overensstemmelse med de krav og ønologiske fremgangsmåder, der er omhandlet i artikel 78, stk. 2, og artikel 80 i forordning (EU) nr. 1308/2013 og bilag I A og I D til forordning (EF) nr. 606/2009, samt anvendelse af nye ønologiske fremgangsmåder i forsøgsøjemed, herunder en passende henvisning til den tilladelse, der er givet af den berørte medlemsstat i henhold til artikel 4 i forordning (EF) nr. 606/2009.

2. Følgende behandlinger angives, når disse anvendes, i registret i overensstemmelse med artikel 16 og 17 i gennemførelsesforordning (EU) 2018/274, herunder passende henvisninger, hvis medlemsstaterne kræver det, til meddelelser givet til de kompetente myndigheder i henhold til artikel 30, stk. 2, om:

a) korrektion af alkoholindholdet i vin (punkt 40 og tillæg 10 til bilag I A til forordning (EF) nr. 606/2009) og reduktion af sukkerindholdet i most ved membrankobling (punkt 49 og tillæg 16 til bilag I A til forordning (EF) nr. 606/2009)

b) tilsætning og sødning (del I, afsnit A og B, i bilag VIII til forordning (EU) nr. 1308/2013, artikel 11 og 12 og bilag I D og II til forordning (EF) nr. 606/2009)

c) syring og afsyring (del I, afsnit C og D, i bilag VIII til forordning (EU) nr. 1308/2013, artikel 13 og punkt 12, 13, 46, 48 og 50 i bilag I A til forordning (EF) nr. 606/2009)

d) behandling med kulstof til ønologisk brug (punkt 9 i bilag I A til forordning (EF) nr. 606/2009)

e) behandling med kulstof til ønologisk brug (punkt 26 i bilag I A til forordning (EF) nr. 606/2009)

f) behandling ved elektrodialyse eller behandling med kationbyttere for at stabilisere vinens vinsyreindhold eller syring ved behandling med kationbyttere (punkt 20, 36 og 43 i bilag I A til forordning (EF) nr. 606/2009)

g) tilsætning af dimethyldicarbonat (DMDC) til vin (punkt 34 i bilag I A til forordning (EF) nr. 606/2009)

h) Anvendelse af egetræsstykker til fremstilling af vin (punkt 38 i og tillæg 9 til bilag I A til forordning (EF) nr. 606/2009)

i) anvendelse af nye ønologiske fremgangsmåder i forsøgsøjemed (artikel 4 i forordning (EF) nr. 606/2009)

j) håndteringen af opløst gas i vin ved hjælp af membrankontaktorer (punkt 52 i bilag I A til forordning (EF) nr. 606/2009)

k) behandling ved hjælp af membranteknologi kombineret med aktivt kul (punkt 53 i bilag I A til forordning (EF) nr. 606/2009)

l) anvendelse af polyvinylimidazol- og polyvinylpyrrolidon-copolymerer (punkt 54 i bilag I A til forordning (EF) nr. 606/2009)

m) anvendelse af sølvchlorid (punkt 55 i bilag I A til forordning (EF) nr. 606/2009).

3. Følgende specifikke behandlinger angives, når de anvendes, i registret:

a) blanding og forskæring, jf. artikel 7 og 8 i forordning (EF) nr. 606/2009

b) aftapning

c) fremstilling af alle kategorier af mousserende vin, perlevin og perlevin tilsat kulsyre

d) fremstilling af hedvin

e) fremstilling af koncentreret druemost og rektificeret koncentreret druemost

f) fremstilling af vin, tilsat alkohol, bestemt til destillation

g) forarbejdning til andre produktkategorier, f.eks. aromatiseret vin.

Ved aftapning specificeres antallet af fyldte containere og deres indhold.

Artikel 30

Nationale bestemmelser

1. Medlemsstaterne kan vedtage supplerende regler med hensyn til, hvilke oplysninger, der skal registreres vedrørende:

a) produkter i beholdere, som rummer højst 10 liter og er forsynet med etiket og engangslukkeanordning, jf. artikel 28, stk. 1, litra a), der skal overgå til fri omsætning på deres område

b) visse kategorier af produkter som omhandlet i artikel 14, stk. 1, litra a), i gennemførelsesforordning (EU) 2018/274

c) visse behandlinger jf. artikel 29.

Medlemsstaterne kan indføre pligt til at føre særskilte regnskaber eller tilpasse det eksisterende register.

2. Uanset forpligtelsen til at indføre oplysninger i registret om hver behandling i form af korrektion af alkoholindholdet, tilsætning, syring og afsyring jf. artikel 29, stk. 2, litra a), b) og c), kan medlemsstaterne pålægge de erhvervsdrivende, der udfører de pågældende behandlinger på deres område, en forpligtelse til at underrette deres kompetente myndigheder eller organer inden for en vis frist om sådanne behandlinger, efter at de er blevet udført, eller i tilfælde af tilsætninger før de udføres.

For vinprodukter, der er underlagt systematisk analytisk kontrol af alle varepartier udført af de kompetente tilsynsmyndigheder i medlemsstaterne, kræves der ikke en underretning som omhandlet i første afsnit.







KAPITEL VI

ANMELDELSER

Artikel 31

Produktionsanmeldelser

1. Producenter, der er etableret i en medlemsstat, som har pligt til at føre en fortegnelse over vindyrkningsarealer i overensstemmelse med artikel 145, stk. 1, i forordning (EU) nr. 1308/2013, indsender hvert år en produktionsanmeldelse til de kompetente myndigheder i den pågældende medlemsstat over deres produktion i det omhandlede produktionsår i samme medlemsstat.

Medlemsstater, der har oprettet en årligt ajourført fortegnelse over vindyrkningsarealer, som gør det muligt at knytte en forbindelse mellem den, der indsender anmeldelsen, og den angivne produktion og de pågældende vindyrkningsparceller, kan fritage producenterne for forpligtelsen til at angive de oplysninger, der er omhandlet i artikel 22, stk. 2, litra e), i gennemførelsesforordning (EU) 2018/274. I så fald anfører medlemsstaternes myndigheder selv arealet i anmeldelserne på grundlag af oplysningerne i fortegnelsen.

2. Druehøstere, der er medlem af eller tilsluttet et eller flere vinkooperativer eller grupper af producenter, som har leveret hele deres produktion af druer eller most til disse kooperativer eller grupper, fritages — idet de dog bevarer deres ret til ved vinfremstilling at opnå en mængde på under 10 hektoliter til eget forbrug — for pligten til at indsende en produktionsanmeldelse, forudsat at de pågældende kooperativer eller grupper er forpligtet til at indsende en produktionsanmeldelse.

3. Medlemsstater, der ikke har pligt til at føre en fortegnelse over vindyrkningsarealer i overensstemmelse med artikel 145, stk. 1, i forordning (EU) nr. 1308/2013, kan kræve, at producenter, der er etableret på deres område, indsender den i stk. 1 omhandlede produktionsanmeldelse.

Stk. 2 finder i så fald tilsvarende anvendelse.

Artikel 32

Lageranmeldelser

1. Producenter, forarbejdningsvirksomheder, aftapningsvirksomheder og forhandlere, som ligger inde med lagre i en medlemsstat, som er forpligtet til at føre en fortegnelse over vindyrkningsarealer i overensstemmelse med artikel 145, stk. 1, i forordning (EU) nr. 1308/2013, indsender hvert år en lageranmeldelse over deres lager af vin og most pr. 31. juli til den kompetente myndighed i den pågældende medlemsstat.

2. Medlemsstater, der ikke er forpligtet til at føre en fortegnelse over vindyrkningsarealer i overensstemmelse med artikel 145, stk. 1, i forordning (EU) nr. 1308/2013, kan kræve, at producenter, forarbejdningsvirksomheder, aftapningsvirksomheder og forhandlere, der er etableret på deres område, indsender den i stk. 1 omhandlede lageranmeldelse.

Artikel 33

Høstanmeldelser

Medlemsstaterne kan pålægge alle eller visse druehøstere, der er udvalgt på grundlag af objektive og ikkediskriminerende kriterier, en forpligtelse til at indsende en høstanmeldelse til de kompetente myndigheder vedrørende det produktionsår, hvor høsten fandt sted.

Artikel 34

Behandlings- eller markedsføringsanmeldelser

1. Medlemsstaterne kan fastsætte, at druehøstere, producenter og forhandlere af druer, druesaft og druemost, som før datoerne for indsendelse af produktions- og høstanmeldelserne jf. artikel 22 og 24 i gennemførelsesforordning (EU) 2018/274 har behandlet eller markedsført vinprodukter bestemt til produktion af vin, indsender en behandlings- eller markedsføringsanmeldelse til de kompetente myndigheder vedrørende det produktionsår, hvor behandlingen eller markedsføringen fandt sted.

2. Hvis medlemsstaterne pålægger druehøstere en forpligtelse til at indsende en behandlings- eller markedsanmeldelse, jf. stk. 1, fritages druehøstere, der er medlem af eller tilsluttet et eller flere vinkooperativer eller grupper af producenter og har leveret hele deres produktion af druer eller most til disse kooperativer eller grupper — idet de dog bevarer deres ret til ved vinfremstilling af opnå en mængde på under 10 hektoliter til eget forbrug — for forpligtelsen til at indsende en sådan anmeldelse, forudsat at de pågældende kooperativer eller grupper er forpligtet til at indsende en behandlings- eller markedsføringsanmeldelse, jf. stk. 1.

Artikel 35

Fælles bestemmelser

Medlemsstaterne kan forlange mere omfattende oplysninger med hensyn til fortegnelsen over vindyrkningsarealer eller produktions- eller lageranmeldelser.

Medlemsstaterne kan fritage enhver erhvervsdrivende for forpligtelsen til at indsende anmeldelser som omhandlet i artikel 31 og 32 for produktionsår, hvor der ikke foregik produktion, eller der ikke var varer på lageret.







KAPITEL VII

KONTROLLER, KOMPETENTE MYNDIGHEDER, GENSIDIG BISTAND OG SANKTIONER







AFDELING I

KONTROLLER, KOMPETENTE MYNDIGHEDER, KONTAKTINSTANSER OG GENSIDIG BISTAND

Artikel 36

Almindelige principper

1. Medlemsstaterne indfører kontroller, for så vidt de er nødvendige for at sikre korrekt anvendelse af reglerne for tilladelsesordningen for plantning af vinstokke, fortegnelsen over vindyrkningsarealer, ledsagedokumenter og certificering, import af vin, ind- og udgangsbøger og obligatoriske anmeldelser, der er fastlagt for vinsektoren i artikel 90 og del II, afsnit I, kapitel III, og afsnit II, kapitel II, afdeling 2, i forordning (EU) nr. 1308/2013 samt i nærværende forordning. Medlemsstaterne indfører et system til effektive og risikobaserede officielle kontroller.

2. Officielle kontroller udføres af den eller de kompetente myndigheder i overensstemmelse med de almindelige principper i Europa-Parlamentets og Rådets forordning (EU) 2017/625 ( 5 ), jf. dog bestemmelserne i denne forordning og kapitel VI i gennemførelsesforordning (EU) 2018/274.

Artikel 59 i forordning (EU) nr. 1306/2013 finder tilsvarende anvendelse på tilladelsesordningen for plantning af vinstokke.

3. Stk. 1 og 2 finder tilsvarende anvendelse på kontrol af vinprodukter med en BOB eller BGB som omhandlet i del II, afsnit II, kapitel I, afdeling 2, forordning (EU) nr. 1308/2013 for så vidt angår overholdelsen af kravene i produktspecifikationerne for sådanne produkter.

Artikel 37

Fælles bestemmelser vedrørende kontroller

1. Kontrollerne foretages i den medlemsstat, hvor produktionen fandt sted uanset stikprøver eller risikobaserede analysekontroller udført i afsendelsesmedlemsstaten.

Foretages kontrollen i form af stikprøver, skal antallet, arten og hyppigheden af de foretagne stikprøver bestemmes således, at kontrollen er repræsentativ for hele medlemsstatens område og i givet fald står i et passende forhold til mængden af de vinprodukter, der er produceret, bragt i omsætning eller opbevaret med henblik på markedsføring.

2. De i stk. 1 nævnte kontroller skal være administrative og i relevant omfang foregå på stedet.

Den administrative kontrol skal i relevant omfang omfatte dobbeltkontrol med bl.a. data fra det integrerede forvaltnings- og kontrolsystem, der er omhandlet i i afsnit V, kapitel II, i forordning (EU) nr. 1306/2013.

Kontrol på stedet foretages uanmeldt. Der kan dog gives forhåndsmeddelelse begrænset til det strengt nødvendige, såfremt formålet med kontrollen ikke bringes i fare derved. En sådan forhåndsmeddelelse må, med undtagelse af behørigt begrundede tilfælde og foranstaltninger, for hvilke der foretages systematiske kontroller på stedet, tidligst gives 48 timer i forvejen. De skal foretages ved stikprøver af en passende procentdel af producenterne på grundlag af en risikoanalyse. For hver kontrol på stedet udfærdiges der en kontrolrapport, hvoraf fremgår de nærmere enkeltheder om den foretagne kontrol.

3. Med hensyn til fortegnelsen over vindyrkningsarealer kontrollerer medlemsstaterne, at den strukturelle situation hos vinproducenten og i produktionsdokumentationen jf. bilag III og IV stemmer overens med den faktiske situation hos hver enkelt vinproducent og enhver fysisk eller juridisk person eller gruppe af fysiske eller juridiske personer, som er forpligtet til at indsende den produktionsanmeldelse, der er omhandlet i artikel 31. Dossiererne tilpasses på grundlag af denne kontrol.

4. Kontrollen med vin og andre vinprodukter fra tredjelande udføres i indgangsmedlemsstaten på EU's område på grundlag af VI 1-dokumentet.

Artikel 38

Personer, der er omfattet af kontrol

1. Fysiske og juridiske personer og grupper af disse personer, hvis erhvervsvirksomhed er omfattet af den i denne forordning omhandlede kontrol, må på ingen måde forhindre denne kontrol og skal til enhver tid lette gennemførelsen af den.

2. Erhvervsdrivende, hos hvem ansvarlige i en kompetent myndighed udtager prøver:

a) må ikke lægge hindringer i vejen for prøveudtagningen og

b) skal give disse ansvarlige alle de oplysninger, der kræves i henhold til denne forordning eller gennemførelsesforordning (EU) 2018/274.

Artikel 39

Analysedatabank for isotopdata

Det europæiske referencecenter for kontrol i vinsektoren vedligeholder en analysedatabank for isotopdata på EU-plan på grundlag af data, der indsendes af de udpegede laboratorier i medlemsstaterne. Dataene opnås ved harmoniserede isotopanalyser af bestanddelene i ethanol og vandet i vinprodukter og muliggør relevante kontroller i hele markedsføringskæden i overensstemmelse med de analysemetoder, der er fastlagt i artikel 80, stk. 5, i forordning (EU) nr. 1308/2013, og de regler og procedurer, der er fastlagt i artikel 27, 28 og 29 i gennemførelsesforordning (EU) 2018/274.

Artikel 40

Kompetente myndigheder og kontaktinstanser

Medlemsstaterne udpeger de kompetente myndigheder, der skal foretage de kontroller, der er omhandlet i artikel 37. Disse myndigheder har tilstrækkeligt med kvalificeret og erfarent personale til at gennemføre kontrollen effektivt.

Udpeger en medlemsstat flere kompetente myndigheder til at kontrollere overholdelsen af reglerne for vinsektoren, sørger den for at angive deres specifikke ansvarsområder og for at samordne deres opgaver.

Hver medlemsstat udpeger en enkelt kontaktinstans til at sikre forbindelserne med Kommissionen, kontaktinstanserne i andre medlemsstater og tredjelande og til at modtage og videresende anmodninger om administrativ bistand.

Artikel 41

Kontrolpersonalets beføjelser

Hver medlemsstat træffer alle passende foranstaltninger, der kan lette dens kompetente myndigheders personale i udførelsen af deres opgaver. Den sørger for, at dette personale, i givet fald i samarbejde med personalet fra de af dens øvrige organer, som den bemyndiger hertil:

a) har adgang til vinmarker, anlæg til produktion, fremstilling, oplagring og forarbejdning af vinprodukter og transportmidler, der anvendes i forbindelse hermed

b) har adgang til forretningslokaler, lagre og transportmidler, der tilhører enhver, der med henblik på salg ligger inde med, markedsfører eller transporterer vinprodukter eller produkter, der kan være bestemt til anvendelse inden for vinsektoren

c) har mulighed for at foretage en opgørelse af vinprodukter og stoffer eller produkter, der kan anvendes til at fremstille vinprodukter

d) kan udtage prøver af vinprodukter, stoffer og produkter, der kan anvendes til fremstilling af vinprodukterne, samt af produkter, som en erhvervsdrivende ligger inde med henblik på salg, markedsføring eller transport

e) kan gøre sig bekendt med regnskabsoplysninger eller dokumenter, som er relevante for kontrollen, og kan tage kopier eller foretage udskrifter heraf

f) kan træffe passende sikkerhedsforanstaltninger vedrørende fremstilling, opbevaring, transport, betegnelse, præsentation og markedsføring af et vinprodukt eller et produkt til brug ved fremstilling af et sådant produkt, hvis der er begrundet mistanke om grov overtrædelse af EU-retten, især i tilfælde af svigagtige former for behandling eller sundhedsfare.

Artikel 42

Samordning af kontroller og adgang til oplysninger

Med henblik på kontrol med forsendelser, der transporteres på grundlag af de ledsagedokumenter, der er omhandlet i artikel 10, har de kompetente myndigheder, der er udpeget i henhold til artikel 40, adgang til de oplysninger, der ligger i IT-systemerne, jf. artikel 21 i direktiv 2008/118/EF, og oplysningerne om vinprodukter, der transporteres i henhold til de ordninger, der er fastlagt i kapitel IV i samme direktiv.

Disse kompetente myndigheder har også adgang til de oplysninger, der ligger i de informationssystemer, der er etableret med henblik på kontrol med anden transport af vinprodukter end den i første afsnit nævnte.

De oplysninger, der opbevares, jf. stk. 1 og 2, må kun benyttes til formål ifølge denne forordning.

Artikel 43

Gensidig bistand

1. Gennemfører en kompetent myndighed i en medlemsstat på dennes område kontroller, kan den anmode om oplysninger hos en kompetent myndighed i en anden medlemsstat, som formodes at være direkte eller indirekte berørt. En sådan anmodning fremsættes gennem kontaktinstanserne, jf. artikel 40, stk. 3, og bistanden skal ydes rettidigt.

Kommissionen underrettes i alle de tilfælde, hvor det produkt, der kontrolleres i henhold til første afsnit, har oprindelse i et tredjeland, og hvor markedsføringen af dette produkt kan have en særlig interesse for andre medlemsstater.

Den bistandssøgte myndighed meddeler alle oplysninger, der kan sætte en bistandssøgende myndighed i stand til at udføre sine opgaver.

2. På begrundet anmodning fra den bistandssøgende myndighed foretager den bistandssøgte myndighed kontrol med det formål, som beskrives i anmodningen, eller træffer de nødvendige foranstaltninger til at sikre, at en sådan kontrol foretages.

Den bistandssøgte myndighed handler, som om den handler på egne vegne.

3. Efter aftale med den bistandssøgte myndighed kan den bistandssøgende myndighed udpege kontrolpersonale:

a) enten til i de kompetente myndigheders kontorer i den medlemsstat, hvor den bistandssøgte myndighed er etableret, at indsamle oplysninger om anvendelsen af de relevante bestemmelser om vinprodukter i forordning (EU) nr. 1308/2013, denne forordning eller gennemførelsesforordning (EU) 2018/274 eller om kontroller i den forbindelse, herunder at tage kopier af transportdokumenter og andre dokumenter eller uddrag fra registre

b) eller til at være til stede ved kontroller, der anmodes foretaget efter stk. 2, efter at have underrettet den bistandssøgte myndighed i god tid, inden kontrollerne indledes.

De i første afsnit, litra a), omhandlede kopier kan kun tages efter aftale med den bistandssøgte myndighed.

4. Den bistandssøgte myndigheds personale bevarer til hver en tid ansvaret for den kontrol, der foretages på deres medlemsstats område.

5. Den bistandssøgende myndigheds ansatte:

a) fremlægger en skriftlig fuldmagt med angivelse af deres navn og stilling

b) har, med forbehold af de begrænsninger for gennemførelsen af den pågældende kontrol, som den medlemsstat, hvorunder den bistandssøgte myndighed henhører, måtte have pålagt sine egne ansatte:

i) ret til adgang som fastsat i artikel 41, litra a) og b)

ii) ret til at få oplyst resultaterne af den kontrol, der er foretaget af den bistandssøgte myndigheds ansatte efter artikel 41, litra c) og e).

6. Udgifterne til udtagning, behandling og forsendelse af prøver, analyser og organoleptiske undersøgelser i kontroløjemed afholdes af den kompetente myndighed i den medlemsstat, der har anmodet om prøveudtagningen. Udgifterne beregnes efter satserne i den medlemsstat, på hvis område operationerne fandt sted.

Artikel 44

Beviskraft

De forhold, som ansatte fra en kompetent myndighed i en medlemsstat konstaterer i forbindelse med anvendelsen af bestemmelserne i denne afdeling, kan påberåbes af de andre medlemsstaters kompetente myndigheder og har samme værdi som, hvis de blev konstateret af de nationale kompetente myndigheder.

Artikel 45

Underretning om mistanke om manglende overholdelse

Når en kompetent myndighed i en medlemsstat har grund til mistanke om eller bliver bekendt med, at et vinprodukt ikke overholder de relevante bestemmelser for vinprodukter i forordning (EU) nr. 1308/2013, reglerne i denne forordning og i gennemførelsesforordning (EU) 2018/274, eller at der er begået svig for at fremstille eller afsætte et sådant produkt, underretter den pågældende medlemsstats kontaktinstans straks kontaktinstansen i enhver medlemsstat, for hvem denne manglende overholdelse er af særlig interesse og kan give anledning til administrative foranstaltninger eller retsforfølgning.

Hvis de kompetente myndigheder i en medlemsstat konstaterer eller har mistanke om, at vinprodukter har været genstand for forfalskning, der vil kunne bringe forbrugernes sundhed i fare, eller ikke overholder artikel 80 eller 90 i forordning (EU) nr. 1308/2013, underretter kontaktinstansen i den berørte medlemsstat straks Kommissionen og kontaktinstanserne i de øvrige medlemsstater og i relevant omfang kontaktinstansen i de berørte tredjelande via det informationssystem, som Kommissionen har indført.







AFDELING II

SANKTIONER

Artikel 46

Sanktioner og inddrivelse af omkostninger i forbindelse med ikketilladte plantninger

Medlemsstaterne pålægger producenter, der ikke opfylder forpligtelsen i artikel 71, stk. 1, i forordning (EU) nr. 1308/2013, finansielle sanktioner.

Mindsteværdien af den finansielle sanktion er:

a) 6 000 EUR pr. hektar, hvis producenten rydder hele det ikketilladte plantningsareal senest fire måneder efter datoen for underrettelse om uregelmæssigheden, jf. artikel 71, stk. 2, i forordning (EU) nr. 1308/2013

b) 12 000 EUR pr. hektar, hvis producenten rydder hele det ikketilladte plantningsareal senest et år efter udløbet af perioden på fire måneder

c) 20 000 EUR pr. hektar, hvis producenten rydder hele det ikketilladte plantningsareal senere end et år efter udløbet af perioden på fire måneder.

Hvis den årlige indkomst i det område, hvor det pågældende vindyrkningsareal er beliggende, skønnes at overstige 6 000 EUR pr. hektar, kan medlemsstaterne forhøje den i andet afsnit fastsatte mindsteværdi i forhold til den skønnede gennemsnitlige årlige indkomst pr. hektar for det pågældende område.

Hvis medlemsstaten sørger for rydningen af ikketilladte plantningsarealer for egne midler, beregnes de relevante omkostninger, der skal inddrives hos producenten i henhold til artikel 71, stk. 2, i forordning (EU) nr. 1308/2013, på en objektiv måde, idet der tages højde for arbejdsomkostninger, brugen af maskiner, transport og andre påløbne omkostninger. Sådanne omkostninger lægges til den pålagte sanktion.

Artikel 47

Sanktioner i forbindelse med ledsagedokumenter og VI 1-dokumenter for manglende overholdelse af visse EU-regler

1. Anvendelsen af artikel 10, 11 og 12 kan suspenderes for de i artikel 8, stk. 1, nævnte erhvervsdrivende, hvis de kompetente myndigheder i en medlemsstat konstaterer eller har mistanke om, at vinprodukter har været genstand for forfalskning, der vil kunne bringe forbrugernes sundhed i fare, eller ikke overholder artikel 80 eller 90 i forordning (EU) nr. 1308/2013.

2. Anvendelsen af artikel 26 og 27 kan suspenderes, hvis de konstaterede forhold eller mistanken, jf. stk. 1, omhandler importeret vin.

Artikel 48

Sanktioner for manglende opfyldelse af forpligtelsen til at føre ind- og udgangsbøger, indsende anmeldelser eller meddele oplysninger

1. Erhvervsdrivende, der er forpligtet til at føre ind- og udgangsbøger, indsende produktions-, lager- eller høstanmeldelser eller underrette de kompetente myndigheder om de behandlinger, der er omhandlet i artikel 30, stk. 2, og som ikke fører et sådant register, ikke indsender disse anmeldelser inden den frist, der er fastsat i artikel 22, 23 og 24 i gennemførelsesforordning (EU) 2018/274, eller ikke foretager en sådan underretning inden den dato, som medlemsstaten har fastsat i henhold til artikel 30, stk. 2, i denne forordning, pålægges administrative sanktioner.

2. De i stk. 1 nævnte sanktioner pålægges i form af betaling af et beløb og fastsættes og anvendes af medlemsstaterne på grundlag af produkternes værdi, den anslåede finansielle fordel eller den økonomiske skade, som de svigagtige forhold har forårsaget.

3. I tilfælde af alvorlige eller gentagne tilfælde af manglende overholdelse af forpligtelsen til at indsende anmeldelser inden de i stk. 1 omhandlede frister mister den erhvervsdrivende retten til de støtteforanstaltninger, der er fastsat i artikel 47 og 50 i forordning (EU) nr. 1308/2013 for det pågældende regnskabsår eller det følgende regnskabsår, med forbehold af følgende:

a) Hvis de datoer, der er nævnt i artikel 22, 23 og 24 i gennemførelsesforordning (EU) 2018/274, overskrides, men kun med 15 arbejdsdage, anvendes kun de administrative sanktioner, der er omhandlet i stk. 2.

b) Hvis medlemsstaternes kompetente myndigheder finder, at de i stk. 1 nævnte anmeldelser er ufuldstændige eller unøjagtige, og hvis kendskabet til de manglende eller unøjagtige oplysninger er en væsentlig forudsætning for en korrekt anvendelse af de støtteforanstaltninger, som er fastsat i artikel 47 og 50 i forordning (EU) nr. 1308/2013, nedsættes den støtte, der skal udbetales, forholdsmæssigt med et beløb, som den kompetente myndighed fastsætter afhængigt af, hvor alvorlig overtrædelsen er.

Artikel 49

Usædvanlige omstændigheder og åbenbare fejl

1. De i denne forordning fastsatte sanktioner pålægges ikke under usædvanlige omstændigheder i henhold til artikel 2, stk. 2, i forordning (EU) nr. 1306/2013.

2. Alle meddelelser, krav eller anmodninger, der rettes til en medlemsstat i henhold til denne forordning, kan på et hvilket som helst tidspunkt efter indgivelsen korrigeres, hvis der foreligger en åbenbar fejl, som myndighederne anerkender som sådan.







KAPITEL VIII

MEDDELELSER

Artikel 50

Arten og typen af oplysninger, der skal meddeles

1. Medlemsstaterne giver Kommissionen meddelelse om følgende:

a) de love, forskrifter eller administrative bestemmelser, de har vedtaget i medfør af artikel 120, stk. 2, litra a), i forordning (EU) nr. 1308/2013, denne forordning og gennemførelsesforordning (EU) 2018/274

b) navn og adresse på de kompetente myndigheder, der har ansvaret for at foretage officielle analyser, den administrative certificeringsprocedure og kontroller i forbindelse med registre og ledsagedokumenter

c) navn og adresse på de kompetente myndigheder, der har ansvaret for at give tilladelse til plantning af vinstokke, og dem, der er ansvarlige for at vedligeholde og ajourføre en fortegnelse over vindyrkningsarealer og for at indsende en ajourført oversigt over produktionskapaciteten

d) de tærskler, der henvises til i bilag II, afsnit H, første afsnit, punkt 1 og 2

e) de foranstaltninger, de har truffet til gennemførelse af kapitel VII, hvis underretningen om sådanne foranstaltninger er relevant for samarbejdet mellem medlemsstaterne, og navn og adresse på hver medlemsstats udpegede kontaktinstans

f) de betingelser, de stiller til udfærdigelse af de ledsagedokumenter, der er omhandlet i artikel 10, stk. 1, første afsnit, litra a), nr. iii), og litra b)

g) de druesorter, der er omfattet af artikel 81 og artikel 120, stk. 2, litra b), i forordning (EU) nr. 1308/2013.

2. Medlemsstaterne meddeler Kommissionen ændringer i navn og adresse på de kompetente myndigheder og kontaktinstanserne, som de har underrettet Kommissionen om i overensstemmelse med stk. 1.

3. Den i stk. 1 nævnte meddelelse gives i overensstemmelse med artikel 34 i gennemførelsesforordning (EU) 2018/274.

Artikel 51

Offentliggørelse af de meddelte oplysninger

1. Kommissionen opstiller og ajourfører på grundlag af meddelelser fra de kompetente myndigheder i tredjelande lister med følgende oplysninger:

a) navn og adresse på de kompetente organer i produktets oprindelsesland, som har ansvaret for at udstede VI 1-dokumenter

b) navn og adresse på organer eller afdelinger udpeget af oprindelseslandet, eller hvis sådanne ikke findes i oprindelseslandet, et allerede godkendt laboratorium uden for produktets oprindelsesland med henblik på udfyldelse af analyseerklæringen i VI 1-dokumenter

c) navn, adresse og officielt registreringsnummer på vinproducenter og forarbejdningsvirksomheder, der er godkendt af produktets oprindelsesland til at udfærdige VI 1-dokumenter

d) navn og adresse på en fælles kontaktinstans udpeget i hvert tredjeland til at modtage og videresende anmodninger om administrativ bistand og repræsentere sit land over for Kommissionen og medlemsstaterne.

2. Kommissionen offentliggør navn og adresse på de kompetente myndigheder, der er omhandlet i artikel 50, stk. 1, litra b) og c), oplysningerne om produktionskapacitet, der er omhandlet i artikel 50, stk. 1, litra c), navne og adresse på kontaktinstansen jf. artikel 50, stk. 1, litra e), druesorterne, jf. artikel 50, stk. 1, litra g), samt de lister, der er omhandlet i stk. 1 i nærværende artikel.







KAPITEL IX

ÆNDRINGER, OPHÆVELSE, OVERGANGSBESTEMMELSER OG AFSLUTTENDE BESTEMMELSER

Artikel 52

Ændringer af forordning (EF) nr. 555/2008

I forordning (EF) nr. 555/2008 foretages følgende ændringer:

1) Artikel 1, 21, 22 og 23, 38-54, 74, 83-95a og 98-102 udgår.

2) Bilag IX-XIII og XVI-XXI udgår.

Artikel 53

Ændringer af forordning (EF) nr. 606/2009

I forordning (EF) nr. 606/2009 foretages følgende ændringer:

1) Artikel 12 og 13 udgår.

2) Som artikel 14a og 14b indsættes:

»Artikel 14a

Fastsættelse af et minimumsalkoholindhold i biprodukter

1. Medlemsstaterne fastsætter minimumsalkoholindholdet i biproduktet efter separering fra vinen i forhold til alkoholindholdet i den producerede vin, jf. del II, afsnit D, punkt 1, i bilag VIII til forordning (EU) nr. 1308/2013. Medlemsstaterne kan graduere dette minimumsindhold på grundlag af objektive og ikkediskriminerende kriterier.

2. Hvis den relevante procentdel, som medlemsstaterne har fastlagt efter stk. 1, ikke opnås, leverer den pågældende erhvervsdrivende en mængde vin fra sin egen produktion, som varer til den mængde, der skal til for at opnå minimumsindholdet.

3. Med henblik på fastlæggelsen af alkoholindholdet i biprodukter i forhold til indholdet i den fremstillede vin anvendes det naturlige alkoholindhold for standardvine i de forskellige vindyrkningszoner:

a) 8,0 % for zone A

b) 8,5 % for zone B

c) 9,0 % for zone C I

d) 9,5 % for zone C II

e) 10,0 % for zone C III.

Artikel 14b

Bortskaffelse af biprodukter

1. Producenterne foretager tilbagetrækning af biprodukterne fra vinfremstillingsprocessen eller enhver anden forarbejdning af druer under medlemsstaternes kompetente myndigheders tilsyn, jf. kravene vedrørende levering og registrering i henholdsvis artikel 9, stk. 1, litra b), i Kommissionens delegerede forordning (EU) 2018/273 ( *1 ) og artikel 14, stk. 1, litra b), nr. vii), og artikel 18 i Kommissionens gennemførelsesforordning (EU) 2018/274 ( *2 ).

2. Biprodukterne trækkes tilbage omgående og senest ved udgangen af det produktionsår, hvor de blev udvundet, i overensstemmelse med gældende EU-lovgivning, navnlig miljølovgivningen.

3. Medlemsstaterne kan fastsætte, at producenter, som i det pågældende produktionsår selv højst fremstiller 50 hektoliter vin eller druemost i egne lokaler, ikke behøver at trække deres biprodukter tilbage.

4. Producenterne kan opfylde forpligtelsen til bortskaffelse af alle eller en del af biprodukterne ved vinfremstilling eller anden forarbejdning af druer ved at levere biprodukterne til destillation. Denne form for bortskaffelse af biprodukterne bekræftes af en kompetent myndighed i medlemsstaten.

5. Medlemsstaterne kan beslutte, at leveringen til destillation af alle eller en del af biprodukterne ved vinfremstilling eller anden forarbejdning af druer gøres obligatorisk for alle eller visse producenter på deres område på grundlag af objektive og ikkediskriminerende kriterier.

Artikel 54

Ændring af forordning (EF) nr. 607/2009

I forordning (EF) nr. 607/2009 udgår artikel 63.

Artikel 55

Ophævelse

Forordning (EF) nr. 436/2009 og delegeret forordning (EU) 2015/560 ophæves.

Artikel 56

Ikrafttræden

Denne forordning træder i kraft på tredjedagen efter offentliggørelsen i Den Europæiske Unions Tidende.

Denne forordning er bindende i alle enkeltheder og gælder umiddelbart i hver medlemsstat.









BILAG I

BESTEMMELSER OM ANVENDELSE AF STØTTEBERETTIGELSESKRITERIET I ARTIKEL 64, STK. 1, LITRA c), I FORORDNING (EU) Nr. 1308/2013 OG DET YDERLIGERE KRITERIUM OMHANDLET I ARTIKEL 4, STK. 1, I NÆRVÆRENDE FORORDNING

A. Kriterium omhandlet i artikel 64, stk. 1, litra c), i forordning (EU) nr. 1308/2013

Det i artikel 64, stk. 1, litra c), i forordning (EU) nr. 1308/2013 omhandlede kriterium anses for at være opfyldt, hvis en af følgende betingelser er opfyldt:

1) De(t) specifikke areal(er), der skal nyplantes, er bestemt til produktion af vine med den specifikke BOB, der gælder for det pågældende område.

2) De(t) specifikke areal(er), der skal nyplantes, er ikke bestemt til produktion af vine med den specifikke BOB; i så fald skal ansøgeren forpligte sig til:

a) ikke at anvende eller markedsføre nogen af de druer, der er dyrket på disse nyplantede arealer, til produktion af vine med en BOB, hvis de pågældende arealer er beliggende inden for områder, der er berettiget hertil

b) ikke at rydde og genplante, med henblik på at det genplantede areal bliver berettiget til produktion af druer til fremstilling af vine med en specifik BOB.

Ansøgeren indgår de i punkt 2 omhandlede forpligtelser for en begrænset periode, der fastsættes af medlemsstaten, og som ikke må vare længere end til den 31. december 2030.

B. Yderligere kriterium omhandlet i artikel 4, stk. 1, i denne forordning

Det i artikel 4, stk. 1, i denne forordning omhandlede yderligere kriterium anses for at være opfyldt, hvis en af følgende betingelser er opfyldt:

1) De(t) specifikke areal(er), der skal nyplantes, er bestemt til produktion af vine med den specifikke BGB, der gælder for det pågældende område.

2) De(t) specifikke areal(er), der skal nyplantes, er ikke bestemt til produktion af vine med den specifikke BGB; i så fald skal ansøgeren forpligte sig til:

a) ikke at anvende eller markedsføre nogen af de druer, der er dyrket på disse nyplantede arealer, til produktion af vine med en BGB, hvis de pågældende arealer er beliggende inden for områder, der er berettiget hertil

b) ikke at rydde og genplante, med henblik på at det genplantede areal bliver berettiget til produktion af druer til fremstilling af vine med en specifik BGB.

Ansøgeren indgår de i punkt 2 omhandlede forpligtelser for en begrænset periode, der fastsættes af medlemsstaten, og som ikke må vare længere end til den 31. december 2030.









BILAG II

BESTEMMELSER OM ANVENDELSE AF PRIORITETSKRITERIET I ARTIKEL 64, STK. 2, LITRA a)-h), I FORORDNING (EU) Nr. 1308/2013 OG DET YDERLIGERE KRITERIUM OMHANDLET I ARTIKEL 4, STK. 3, I NÆRVÆRENDE FORORDNING

A. Kriterium omhandlet i artikel 64, stk. 2, litra a), i forordning (EU) nr. 1308/2013

1) Juridiske personer, uanset deres retlige form, anses for at opfylde dette kriterium, hvis en af følgende betingelser er opfyldt:

a) En fysisk person, der planter vinstokke for første gang, og som er bedriftens driftsleder (»ny markedsaktør«), udøver faktisk og langsigtet kontrol over den juridiske person for så vidt angår beslutninger vedrørende drift, fortjeneste og finansiel risiko. Hvis flere fysiske personer, heriblandt en eller flere personer, der ikke er nye markedsaktører, deltager i den juridiske persons kapital eller drift, skal den nye markedsaktør enten selv eller i forening med andre kunne udøve en sådan faktisk og varig kontrol.

b) Hvis der over en juridisk person udøves kontrol af en anden juridisk person alene eller i fællesskab, anvendes betingelserne i litra a), for hver fysisk person, der udøver kontrol over denne anden juridiske person.

Betingelserne i litra a) og b) finder tilsvarende anvendelse på en gruppe af fysiske personer, uanset hvilken retlig status gruppen og dens medlemmer har i henhold til national ret.

2) Medlemsstaterne kan beslutte at tilføje den yderligere betingelse, at ansøgeren skal være en fysisk person, som ikke er over 40 år det år, hvor ansøgningen indgives (»ung landbruger«).

Juridiske personer som omhandlet i punkt 1 anses for at opfylde den yderligere betingelse som omhandlet i første afsnit i nærværende punkt, hvis den fysiske person som omhandlet i punkt 1, litra a) og b), ikke er over 40 år det år, hvor ansøgningen indgives.

Betingelserne i andet afsnit finder tilsvarende anvendelse på en gruppe af fysiske personer som omhandlet i punkt 1, andet afsnit.

3) Medlemsstaterne kan kræve, at ansøgeren i en periode på fem år forpligter sig til ikke udleje eller sælge de(t) nyplantede areal(er) til en anden fysisk eller juridisk person.

Hvis ansøgeren er en juridisk person eller en gruppe af fysiske personer, kan medlemsstaterne også kræve, at ansøgeren i en periode på fem år ikke overdrager udøvelsen af faktisk og langsigtet kontrol over bedriften for så vidt angår beslutninger vedrørende drift, fortjeneste og finansiel risiko til en eller flere andre personer, medmindre denne person eller disse andre personer opfyldte de betingelser i punkt 1 og 2, som var gældende på det tidspunkt, hvor tilladelserne blev tildelt.

B. Kriterium omhandlet i artikel 64, stk. 2, litra b), i forordning (EU) nr. 1308/2013

Det i artikel 64, stk. 2, litra b), i forordning (EU) nr. 1308/2013 omhandlede kriterium anses for at være opfyldt, hvis en af følgende betingelser er opfyldt:

1) Ansøgeren forpligter sig til i en periode på mindst fem til syv år at overholde bestemmelserne om økologisk produktion, jf. Rådets forordning (EF) nr. 834/2007 ( 6 ) samt, hvor det er relevant, Kommissionens forordning (EF) nr. 889/2008 ( 7 ) for så vidt angår de(t) areal(er), der skal nyplantes, eller for hele bedriften. Denne periode må ikke vare længere end til den 31. december 2030.

Medlemsstaterne kan beslutte at anse kriteriet for opfyldt, hvis ansøgeren allerede er vinproducent på det tidspunkt, hvor ansøgningen indgives, og i praksis har anvendt de i første afsnit omhandlede bestemmelser om økologisk produktion på hele det areal på den pågældende bedrift, der er beplantet med vinstokke, i mindst fem år inden indgivelse af ansøgningen.

2) Ansøgeren forpligter sig til at overholde en af følgende retningslinjer eller certificeringsordninger, som er mere vidtgående end de relevante obligatoriske standarder, der er fastsat i henhold til kapitel I i afsnit VI i forordning (EU) nr. 1306/2013, i en periode på mindst fem til syv år, dog i ingen tilfælde længere end til den 31. december 2030:

a) afgrødespecifikke eller sektorspecifikke retningslinjer for integreret bekæmpelse af skadegørere, der er hensigtsmæssige for vindyrkning, jf. artikel 14, stk. 5, i Europa-Parlamentets og Rådets direktiv 2009/128/EF ( 8 ), hvor sådanne retningslinjer findes

b) nationale certificeringsordninger for integreret produktion, der er hensigtsmæssige for vindyrkning

c) nationale eller regionale miljøordninger, der certificerer, at miljølovgivningen overholdes for så vidt angår jord- og/eller vandkvalitet, biodiversitet, landskabsbevarelse, modvirkning af og/eller tilpasning til klimaforandringer, og som er hensigtsmæssige for vindyrkning.

De i litra b) og c) omhandlede certificeringsordninger skal certificere, at landbrugeren anvender metoder på sin bedrift, som overholder de bestemmelser for integreret produktion, der er fastsat på nationalt plan, eller de målsætninger, der er omhandlet i litra c). Denne certificering foretages af et godkendelsesorgan, som er akkrediteret i henhold til kapitel II i Europa-Parlamentets og Rådets forordning (EF) nr. 765/2008 ( 9 ), og skal overholde de relevante harmoniserede standarder »Overensstemmelsesvurdering — Krav til organer, der certificerer produkter, processer og serviceydelser« eller »Overensstemmelsesvurdering — Krav til organer der foretager audit og certificering af ledelsessystemer«.

Medlemsstaterne kan beslutte at anse kriteriet for opfyldt, hvis ansøgeren allerede er vinproducent på det tidspunkt, hvor ansøgningen indgives, og i praksis har anvendt de i første afsnit omhandlede retningslinjer eller certificeringsordninger på hele det areal på den pågældende bedrift, der er beplantet med vinstokke, i mindst fem år inden indgivelse af ansøgningen.

3) Hvis medlemsstatens program(mer) for udvikling af landdistrikterne omfatter en specifik type »miljø- og klimavenlig(e)« operation(er), jf. artikel 28 i Europa-Parlamentets og Rådets forordning (EU) nr. 1305/2013 ( 10 ), der finder anvendelse på arealer beplantet med vinstokke, som er relevante for det specifikke område, der er angivet i ansøgningen, og under forudsætning af at der er tilstrækkelige midler til rådighed, er ansøgeren støtteberettiget og forpligter sig til at ansøge om denne type operation(er) for det areal, der skal nyplantes, og til at opfylde de forpligtelser, der er fastsat i de(t) respektive program(mer) for udvikling af landdistrikterne for den pågældende specifikke type »miljø- og klimavenlig(e)« operation(er).

4) De(n) specifikke parcel(ler), der er angivet i ansøgningen, er beliggende på skråninger med terrasser.

Medlemsstaterne kan også kræve, at producenter forpligter sig til i en periode på mindst fem til syv år ikke at rydde og genplante på arealer, der ikke opfylder disse betingelser. Denne periode må ikke vare længere end til den 31. december 2030.

C. Kriterium omhandlet i artikel 64, stk. 2, litra c), i forordning (EU) nr. 1308/2013

Det i artikel 64, stk. 2, litra c), i forordning (EU) nr. 1308/2013 omhandlede kriterium anses for at være opfyldt, hvis alle følgende betingelser er opfyldt:

1) Ansøgeren er kommet i besiddelse af de(n) specifikke parcel(ler), der er angivet i ansøgningen, som følge af udveksling med en anden/andre parcel(ler) beplantet med vinstokke som led i et jordfordelingsprojekt.

2) De(n) specifikke parcel(ler), der er angivet i ansøgningen, er ikke beplantet med vinstokke eller er beplantet med vinstokke, der dækker et mindre areal end de(n), der mistes som følge af gennemførelsen af et sådant jordfordelingsprojekt.

3) Det samlede areal, som der ansøges om tilladelse til, overstiger ikke en eventuel forskel mellem det areal på de(n) tidligere ejede parcel(ler), der var beplantet med vinstokke, og den, der er angivet i ansøgningen.

D. Kriterium omhandlet i artikel 64, stk. 2, litra d), i forordning (EU) nr. 1308/2013

Det i artikel 64, stk. 2, litra d), i forordning (EU) nr. 1308/2013 omhandlede kriterium anses for at være opfyldt, hvis de(n) specifikke parcel(ler), der er angivet i ansøgningen, er beliggende på et af følgende typer område:

1) arealer, der er meget tørre, og hvor forholdet mellem den årlige nedbør og den årlige potentielle evapotranspiration er mindre end 0,5

2) arealer med en lav roddybde på mindre end 30 cm

3) arealer med ugunstig tekstur og stenholdighed, jf. definitionen og tærsklerne i bilag III til forordning (EU) nr. 1305/2013

4) arealer med en hældningsgrad på over 15 %

5) arealer beliggende i bjergområder i en højde af mindst 500 m over havet, med undtagelse af højsletter

6) arealer, der er beliggende i regionerne i Unionens yderste periferi, jf. artikel 349 i traktaten om Den Europæiske Unions funktionsmåde, på de mindre øer i Det Ægæiske Hav, jf. Europa-Parlamentets og Rådets forordning (EU) nr. 229/2013 ( 11 ), eller på små øer med et samlet landareal, der ikke overstiger 250 km2, og som karakteriseres ved strukturelle eller socioøkonomiske begrænsninger.

Medlemsstaterne kan også kræve, at producenten forpligter sig til i en periode på mindst fem til syv år ikke at rydde og genplante på arealer uden naturlige eller andre specifikke begrænsninger. Denne periode må ikke vare længere end til den 31. december 2030.

Medlemsstaterne kan frem til 2018 beslutte at undtage et eller flere af de i første afsnit omhandlede arealer fra opfyldelsen af dette prioritetskriterium, hvis de ikke kan vurdere opfyldelsen på effektiv vis.

E. Kriterium omhandlet i artikel 64, stk. 2, litra e), i forordning (EU) nr. 1308/2013

Det i artikel 64, stk. 2, litra e), i forordning (EU) nr. 1308/2013 omhandlede kriterium anses for at være opfyldt, hvis den økonomiske bæredygtighed for det respektive projekt fastslås på grundlag af en eller flere af følgende standardmetoder til finansiel analyse af landbrugsinvesteringsprojekter:

1) nettonutidsværdi (Net Present Value — NPV)

2) den interne rente (Internal Rate of Return — IRR)

3) benefit-cost-forhold (Benefit-Cost Ratio — BCR)

4) tilbagebetalingstid (Payback Period — PP)

5) den tilførte nettofordel (Incremental Net Benefit — INB).

Metoden skal anvendes på en måde, der er tilpasset den pågældende type ansøger.

Medlemsstaterne skal desuden kræve, at ansøgeren gennemfører nyplantningen af vinstokke i henhold til de tekniske karakteristika, der er angivet i ansøgningen.

F. Kriterium omhandlet i artikel 64, stk. 2, litra f), i forordning (EU) nr. 1308/2013

Det i artikel 64, stk. 2, litra f), i forordning (EU) nr. 1308/2013 omhandlede kriterium anses for at være opfyldt, hvis potentialet for øget konkurrenceevne fastslås på grundlag af en af følgende betragtninger:

1) de arealer, der skal nyplantes af en allerede etableret vinproducent, kan muligvis give stordriftsfordele som følge af et betydeligt fald i enhedsomkostningerne for de nyplantede arealer i forhold til gennemsnittet for allerede eksisterende vindyrkningsarealer på bedriften eller gennemsnittet for regionen

2) de arealer, der skal nyplantes af en allerede etableret vinproducent, k